Mapa politikoaren lurrikarak

Lopez Obradorren garaipenak aukera ematen du bestelako jokaleku posible batzuk irudikatzeko, Latinoamerikako gobernu neoliberalak higatzen hasiak diren garai honetan.

Latinoamerikako hauteskunde mapa erabat inarrosi zen duela zenbait egun, Andres Manuel Lopez Obrador buru duen alderdiak alde handiz irabazi baitzituen bozak kontinenteko erraldoietako batean, Mexikon; hala, hautagai sozialdemokrata bat aldeztu zuten, edo ezkerrekoa, nork begiratzen dion. 2017. urtearen amaieratik orain arte, hautagai kontserbadoreek irabazi dituzte presidentetzarako bozak Txilen, Hondurasen, Costa Rican, Paraguain eta Kolonbian. Oraindik ikusteko dago zer gertatuko den urrian Latinoamerikako beste erraldoian, Brasilen, eta beharbada Venezuelan. Izan ere, baliteke Brasilek, eremu osoan hainbesteko garrantzia izanik, beste lurrikara bat sortzea inguruko mapan.

2015eko abenduan abiatu zen gobernu progresista edo populista deituen gainbehera, Argentinan, eta nabarmen neoliberalak diren zenbait gobernu hasi ziren gailentzen. Gero, Dilma Rousseff kargutik kendu zuten Brasilen, telebistako ikuskizuna tartean, eta Ekuadorren, berriz, hautagai ofizialista, bozen irabazlea, aldendu egin zen Rafael Correarengandik, beste muturreko jarrera hartzeraino. Brasilen, Luiz Inacio da Silva Lula da buru boto asmoari dagokionez, baina presidente ohia preso dago joan den apiriletik, eta hauteskunde auzitegiak erabakiko du abuztuan ea hautagaitza aurkez dezakeen ala ez. Gainera, PT Langileen Alderdiko burua gailendu egingo litzateke bigarren itzuliko jokaleku posible guztietan; aldiz, aurkeztea debekatuko baliote, PTren gainerako hautagaiek apenas erdietsiko luketen botoen %1.

Era berean, Mauricio Macrik Argentinan bi urtez baino gehiagoz gobernatu ostean, eta Michel Temerrek, berriz, ia bi urtez Brasilen, gobernu biak nabarmen higatzen hasiak dira. Argentinaren kasuan, krisi ekonomikoa gero eta ageriagoa da, eta zenbait neurri deseroso hartu dituzte horren ondorioz: esate baterako, Nazioarteko Diru Funtsari kreditua eskatzea, jendea masiboki kaleratzea, tarifak neurrigabe igotzea... Brasilen, bestalde, joan den ekainean, 24 urteko kartzela zigorra ezarri zioten Eduardo Cunha diputatuen ganberako presidente ohiari, zeina Rousseff kargugabetzeko bultzatzaile nagusitzat jotzen duten; Kutxa Ekonomiko Federalean zenbait irregulartasun eta desbideratze egin izana egozten diote.

Bolivia, zutik

Gaur egun, Bolivia da gobernu progresista bakarra oraindik zutik dirauena, eta ekonomian hamar urte baino gehiago daramana urtean %5 hazten batez beste: hazkunde horrekin, AEBen gainetik dago, bai eta Hego Amerikako beste herrialde ororen gainetik ere.

Giro horretan, Mexikon Lopez Obradorrek irabazi izanak bide berriak zabaldu dizkio herrialdeari. Behin baino gehiagotan huts egin ostean, Lopez Obradorrek leundu egin zuen programa, eta lortu zuen populismoaren mamua uxatzea; boterera iritsi den honetan, Mexikori gaina hartua diote segurtasunari eta narkotrafikoari buruzko arazoek, eta Donald Trumpen gerrazaletasuna etengabeko mehatxua da.

Ariel Goldstein Latinoamerikako eta Karibeko Ikasketen Institutuko kidearen iritziz, horrek guztiak badu beste azalpen bat: izan ere, azken urteotan sorturiko lider ezkertiarrek zintzotasuna eta aldaketarako promesak dituzte balio komuntzat, eta horrek desberdintzen ditu gainerako politikariengandik. AEBetan Bernard Sandersek eta Ingalaterran Jeremy Corbynek bereizgarri bilakatu zituzten soiltasuna eta zintzotasuna, betiko klase politikoaren gastu izugarrien aldean.

Bereziki nabarmentzekoak dira herrialdeen integraziorako blokeak eraikitzeko saiakerak. Inflexio puntu bat egon zen 2005ean, FTAA Ameriketako Merkataritza Librerako Esparruak porrot egin zuenean; hain zuzen, akordio horren helburua zera zen: liberalizatzea hemisferioko herrialdeen arteko merkataritza fluxuak kontuan izan gabe herrialdeen garapen maila eta elkarren arteko desberdintasunak. FTAAri emandako ezetza Unasur Hego Amerikako Nazioen Batasuna sortzeko ataria izan zen.

Nolanahi ere, erabateko integrazioaren ametsak zartakoa hartu zuen 2011n; urte hartan, Txilek, Mexikok, Peruk eta Kolonbiak, beti AEBen interesekin bat, Pazifikoko Aliantza sortu zuten, argi eta garbi neoliberala dena.

Bestalde, Unasur ordezkatzeko, Macrik Limako Taldea bultzatu zuen 2017ko abuztuan; gutxi gorabehera, eskuin erregionaleko lagunen klub bat da, AEBen eta Europaren interesen araberakoa. Mexiko talde horretan dago, Venezuelako maiatzeko hauteskundeak aintzat hartu ez dituzten beste hamalau herrialderekin batera; guztiek uste dute Venezuelan ez direla betetzen gutxieneko berme demokratikoak. Alde horretatik, honako hau adierazi zuen Marcelo Ebrardek, gobernu berriaren kantzilerra izango denak: «Mexikoren kanpo politikak errespetatu egingo du ez esku hartzeko jarrera».

Atzerakada Unasurren

Unasurrek kolpe latza hartu zuen iazko apirilean, Hego Amerikako sei presidentek —Argentinakoak, Brasilgoak, Txilekoak, Kolonbiakoak, Paraguaikoak eta Perukoak— erabaki baitzuten blokea «aldi baterako» uztea. Askok uste dute pauso hori dela herrialdeen integraziorako prozesuak azken hogei urteetan izan duen atzerakadarik larriena.

Oraingoz, hau baino ez dakigu: Lopez Obradorren garaipenak aukera ematen du bestelako jokaleku posible batzuk irudikatzeko. Ikusteko dago alderdiaren politiken eta programen modernizatze horrek ez ote duen alderdia bera hauspotuko, populismoaren mamuak uxatzearen eta bozak irabaztearen poderioz.

Askok aitortzen dute kapitalismoa bera izan zela aurrerakoi deituriko gobernu horien sabai politikoa. Hau da, eskema global neoliberaletan ezkerreko politiketan hasiz gero, edo estatuak indarrez esku hartuz gero aberastasuna banatzeko, gobernu progresistei berehala mugatzen diete maniobratzeko gaitasuna sistema kapitalistaren lema daramatenek, merkatuaren jabeek eta multinazionalek.


Chourraut bosgarren izan da Europako Txapelketan

Maialen Chourraut palista lasarteoriatarra La Seu d'Urgellen ekainaren 9tik 12ra jokatu den Slalomeko Europako txapelketan parte hartu du emaitza onarekin.

Banaka eta taldean K-1 mailan lehiatu da Maialen eta Europako bosgarren postua eskuratu du bakarkako txapelketan.

Taldekako txapelketan, lehengo asteko ostegunean, arazo bat izan zuten eta finaletik kanpo geratu ziren.

Banakakoan, berriz, final laurdenetan laugarren denbora egin eta larunbateko finalerdietan egoteko txartela eskuratu zuen.

Finalean zorterik ez

Larunbata goizeko finalerdian Maialenek bigarren denbora onena egin zuen, 1 08” 71.

Eta finalean, jaitsiera azkarra egin zuen Lasarte-Oriako gazteak, 103” 52. Denbora horrek Europako titulua eman ahal zion. Tamalez, azken ateetan akats batzuk egin eta 4 segunduko zigorra ezarri zioten epaileek.

Era honetara, Chourrautek bosgarren postuan bukatu zuen txapelketa.


Frantziari galdegin diote konponbidean laguntzea

Bake Bideak eta giza eskubideen aldeko hainbat eragilek agerraldi bat egin dute Parisen. Euskal presoen auzia «blokeatua» dagoela nabarmendu, eta Ibon Fernandez Iradiren egoera ekarri dute gogora. EPPK-k, berriz, agiri bat plazaratu du, borroka berriak eta eztabaida hasiko dituela iragartzeko.


Marka guztiak hautsita, entzierrorik azkarrena

Miurako zezenek bi munutu eta bost segundutan egin dute entzierroaren ibilbidea. Bost lagun eraman dituzte erietxera erorikoen ondorioz jasotako kolpeengatik.

2015eko sanferminetako azken entzierroa izan da gaurkoa eta aurtengo azkarrena ere bai. Bi munutu eta bost segundu iraun du zortzigarren entzierroak.

Oso azkarra eta baita arriskutsua ere. Santo Domingo aldapan ikusi ditugu lehen erorikoak, zezenek zenbait korrikalari kolpatu baitituzte lehen metro horietan, adarkadarik gabe hori bai.

Batez ere ibilbidearen azken metroetan izan da une arriskutsua: Telefonikako inguruan esaterako, hesiaren kontra jarriak zeuden zenbait kide kolpatu dituzte zezenek eta eroriko ugari eragin ditu horrek.

Kailejoian izan da beste arrisku unerik handienetakoa. Zezenak oso azkar sartu dira eta korrikalariak erori egin dira. Askoren aurka tupust egin dute zezenek eta adarra oso gertutik ikusi dute zenbaitek.

Korrikaldi politak ere ikusi ditugu Miurako zezenen aurretik aritu direnen artean.

Miurako zezenek eroriko asko eragin dituzte. Jaso dituzten kolpeen ondorioz sei lagun eraman dituzte ospitalera. Kolpe larririk ez dute.

Miurakoek aurten marka guztiak hautsi dituzte eta ibilbide osoa bi minutu eta bost segunduan osatu dute. Azken urteetako bizkorrena izan da gaurko entzierroa.Tradizio bilakatu dira Miura etxeko zezenak sanferminetan. 1970tik ez du inoiz hutsik egin, eta orotara 59 zezenketa eskaini ditu Nafarroako hiriburuan. Azkarrak izan ohi dira normalean Miurakoak, baina aurten marka guztiak hautsi dituzte.

Zaurituei dagokionez ere garbia izan da entzierroa. Gurutze Gorriaren datuen arabera, bost lagun eraman dituzte erietxera.

Bosgarren entzierroa izan da luzeena, Lanzahita etxeko zezenena, hau da larunbatekoa. Bi minutu eta berrogeita hiru segundu iraun ditu. Motzena, gaurkoa.


Bilera, igandean

Osiñagako Auzo Elkarteak bilera deitu du igandean, 12:00etan, Arriatsuko eskolan. Hiru gai izango dituzte aztergai: 2015 urte bukaerako egutegia zehaztea, auzoaren beharrak aztertzea eta auzokoek dituzten gai edo beharrak azaltzea.


ARGAZKIAK eta BIDEOA: Darahli 18ko taldea Gerrako museoan eta Bonettiren ospitalean izan da

Auzolanak amaituta, Darahli18 bidaia osatzen duen taldea autobusetara igo da gaur ere. Bi bisita egin dituzte, Gerrako museora eta Rosanna Bonetti kooperante italiarrak duen ospitalera.

1970eko hamarkada erdian bere jaioterritik kanporatua izan zen saharar herriak bizitako gatazka kontatzen du Gerra museoak. Bertan izan dira gaur goizean Darahli18 bidaia osatzen duen taldea. Jarraian, Rosanna Bonetti italiarrak duen ospitala bisitatu dute eta kooperante italiar honek egiten duen lana ezagutzeko aukera izan dute. Bueltan, Oier Korta alkatea Auserd eskualdeko gobernadorearekin eta Zug herriko alkatearekin bildu da.

Ikusi argazki bilduma eta bideoa Baleike-ren webgunean.


Hezur-muin emailearekin bazkaltzen

Zazpi urte bete direla-eta hezur-muin transplantea egin zidatela, atzo Zumaian izan ginen bazkaltzen, Bedua erretegian, Fatima arrebarekin —orduan bera izan baitzen emailea— eta Mikelekin. Bigarren aldia zen hara gindoazela, eta lehenbizikoan bezala, ederto jan genuen: tomatea, piperrak, bixigua eta postrea.

Ondoren Zumaiara joan, eta bertan paseatzen ibili ginen: barra inguruan lehenengo, eta Itzurun hondartzan gero. Eguraldia gorabehera, egun ederra izan zen. (Argazkian: Mikel Irizar, Fatima Aranzabal, Bego Larrañaga eta Joxe Aranzabal)

tagzaniapasteBedua erretegia map


Asteburu honetan Lapurdiko kostaldera txangoa


EHNA erabiltzeko eguna

Bihar, abenduak 23, EHNA erabiltzeko egun nazionala deitu du Bai Euskal Herriari taldeak. Prentsa oharrean diote Hernanin EHNA ´kopuru txukun` bat lortu dutela dagoeneko eta dei egiten dute ´23an zein gainontzeko egunetan agiria erabiltzeko`. Horrez gain, mobilizazioak antolatu dituzte biharko. 13:00etan, Euskotren aurrean (Easo plaza, Donostia) eta 17:30etan Ikea dendan.


Uliako errepidean dagoen luizia lehenbailehen konpontzeko eskatu du EAJk

Uliako errepidea. (Argazkia: Raul Perez)

Hamabost hilabete pasa dira luizia gertatu zenetik eta Uliako bideko errail bat oztopatzen du.

Martin Ibabe, EAJko zinegotziak Uliako errepidea konpontzeko “berehalako neurriak” eskatu dizkio udal gobernuari. Bere hitzetan, “urte bat baino gehiago igaro da luizia gertatu zenetik eta ez dugu ulertzen zergatik dagoen oraindik konpondu gabe”.

Uliara bideko bihurgune batean dago luizia eta errail bat oztopatzen du, autoak txandaka pasatzera behartuz. Luizia lehenbailehen konpontzeaz gain, inguruaren azterketa bat egiteko eskatu du EAJk. “Inguru horretan hain maiz gertatzen diren luiziak ekiditeko ezpondaren egonkortasuna aztertu eta hala behar bada, euste lanak egin beharko dira”, adierazi du Ibabek.


Gartxot Eguna egingo dute asteburuan Itzaltzun

Gartxoten kondaira birizirik da haren sorterrian, eta aurten ere gurtuko dute Itzaltzuko (Nafarroa) bardoa, larunbatean eta igandean.

Euskara, kondaira eta auzolana, Gartxot Eguna urtero ospatzen dute Itzaltzun (Nafarroa), Gartxot Ekimenak antolatuta. Larunbatean eta igandean egingo dute jaia aurten, eta egitarau oparoa prestatu dute horretarako.

Hilaren 19an, Lezo Urreiztietari buruzko Jainkoak ez dit barkatzen filma aurkeztuko du Josu Martinez zuzendariak, 12:00etan, Ezkarozeko ibar etxean. Bermuta hartuko dute ondoren Itzaltzun, eta Asisko Urmeneta AztiHitza liburuaren bueltan ariko da 13:45ean, Anduña Ibaia elkartean. Bazkariaren ostean, bertso saio dinamikoa egingo dute Miren Artetxe, Aitor Mendiluze eta Unai Agirre bertsolariekin. Amoranteren emanaldia izango da 19:00etan, "herri musika eta esperimentazioa fusionatuz". Gathubik joko du segidan, eta haiekin batera, Ezekiel disko jartzaileak girotuko du afalostetik aurrerakoa.

Igandean, berriz, ibilian hasiko dute eguna. Ibilaldi musikatua —"edo ez"— egingo dute Elkorretara, 10:00etan, eta Porrotxen emanaldia 12:00etan. Bazkari autogestionatuarekin agurtuko dute asteburua.

Txartelak eskuratzeko, gartxotekimena@gmail.com helbidea jarri dute eskura.


Antiguako jaien aldeko babarrun jana egingo dute hilaren 27an

Antiguako sansebastianetarako motorrak berotzen hasi dira Antiguan. Jai giroa pizteko gogotsu daude antiguatarrak! Jai batzordeak auzoko jaien aldeko babarrun jana antolatu dute hilaren 27rako. Dokan elkartuko dira denak, elkarrekin bazkaltzeko. Aurretik, ordea, triki bertso-poteoa egingo dute, 12:30ean, Benta Berriko plazatik abiatuta.

Babarrun jana 14:00etan izango da. Bazkarirako txartelak Triku eta Plateron erosteko aukera dago (aurretik, 10 euro). Egunean bertan Dokan jarriko dituzte salgai, 12 eurotan. Babarrun janaz gain, festa giro bikainaz gozatzeko aukera izango da Dokan. Bingoa prestatuko dute, eta auzoko dendek emandako hainbat sari izango dira jokoan. Kontzertu bat ere antolatuko dute. Andoni Ollokiegi ariko da zuzenean Dokan. Eta festan parte hartzen duten guztiek ere agertokira igotzeko eskubidea izateko… karaokea egingo dute. Lotsa alde batera utzi eta abestera animatuko dituzte auzotarrak. “Hori bai, mesedez, inork ez dezala mikrofonoa beretzat hartu. Denok nahi dugu aukera!”, ohartarazi dute.


Errealitate bat da

Aurkeztu dute Espainiako Ligako emakume futbolarien aurreneko lan hitzarmena. Akordioaren garrantzia nabarmendu dute alde guztiek


34 herri, 113 hautetsontzi, 37.000 boto. Eta orain zer?

Zorionak. Abiatu dugun erronka honek arrakastarik badu, eta izango du, pasa den ekainaren 5ekoa aro berri baten irekierarako urrats izugarri gisa geratuko da denon buruetan. 34 herri soilik ziren, 113 hautetsontzi eta 37.000 boto. Bide luzea dugu egiteko 125.000 balizko boto-emaileren eremuan jarritako haziak 3.000.000ko herri honen erabakiari erantzun diezaion. Zorionak esan behar diegu lanean aritu diren ehunka boluntarioei, zorionak lehen aldiz biharko Euskal Herriaz botoa eman ahal izan duten 37.000 herritar horiei eta zorionak 34 herri horietako 150.000 biztanleei, erabakiaren aroa normaltasunez eta jai giroan gauzatzea ahalbidetu dutelako denek, denek.

Bi modutara, gutxienez, balora ditzakegu ekainaren 5eko emaitzak, mobilizazio ikuspegitik eta galdeketa baten perspektiban. Harritu gaitu, onerako, bigarren horri heldu diela hedabide eta herritar gehienek. Hori bera oso garrantzitsua dela uste dugu, erakusten baitu herritarrek antolatutako galdeketa bati aitortzen zaion zilegitasuna; badela modurik eta erarik herritarrek elkarrekin prozesu adostu bat bideratu eta hautetsontziak kalean jartzeko.

%95ek baietz erantzun zieten estatu burujabe/independente galderei, eta 1.385 herritarrek ezezko botoa eman zuten. Nabarmendu behar dugu Gure Esku Dago-k berebiziko indarra egin asmo duela hurrengo hilabeteetan ezezko botoa emango luketenak ere erabakiaren arora batzeko. Erabakia gauzatuko bada, ezinbestekoa da denon parte hartzea. Normala da abiapuntuan egoera aldatu nahi duten sektoreen artean egotea mobilizazio handiagoa, eta agerikoa da galdetu den eremuan ezezkoen kopurua askoz ere handiagoa izango litzatekeela galdeketa loteslea balitz. Zereginen motxilara batu ditugu datu guztiak, noski, baina elementu denak kontuan harturik, eta autokonplazentzian erortzeko izurik gabe, helburuak beteta eta oinarri sendoa jarrita utzi du ekainaren 5ak.

Dinamika hau 150.000 herritarrek osatutako irribarre erraldoi batekin sortu zen. Dena laudorio, dena handi eta dena eder marraztu genuen orduan. Baina egun horretan bertan esan genuen handia zela egin genuena baina euskal herritarren %5 ginela irribarre hori osatu genuenak, eta ondorioz, izugarrizko bidea genuela egiteko. Orain, dinamika honek neurgailua ez du jarri mobilizazio ikusgarrietan, neurgailua orain gure egiazko herrian, herritar denengan jarri dugu eta deitutakoen %30ek bere egin du erronka; nabarmendu beharreko jauzia da.

Etxarri Aranatz eta Arrankudiaga-Zollon jarritako kimuaren atzetik iritsi dira 34 herri hauetako galdeketak. Zergatik horietan? Eremurik «errazena» pentsatuko dute batzuek. Erabakiaren bidean ez da pauso errazik, gogoz lan egin behar izan da herri horietako bakoitzean urte luzez elkarri bizkar izan diren herritarrak elkarlanean jartzeko, eta dagokien aitortza merezi dute lanean aritu diren guztiek.

Nola amaituko den hau guztia ez dakigu. Etengabeko eraikuntza prozesu bat da. Uste dugu erabakiaren aroa lurralde osora hedatu ahala galdera ezberdinak proposatuko direla galdeketetan, eta galdeketa horietako bakoitzean sektore, ikuspegi, identitate eta perspektiba ezberdinak batuko direla. Horregatik, Eskura prozesuaren baitan mahaigaineratu genuen prozesu horiek guztiek adostasun zabalago batean topatu behar zutela konfluentzia. Ez dakigu erabakitzeko eskubidea gauzatzea ahalbidetuko duen itun zabal bat izango den azken emaitza, nahikoa herritar eta konfiantza eraikiko den «E» egun izugarri batera deitzeko, bidean gure herriaren errealitateak aukera berriak eskainiko dizkigun, azkartu egingo dituenak erritmoak edo oztopo berriak sortuko diren galga gisa.

Geure buruari jar geniezaiokeen helbururik handiena jarri diogu, erabakitzeko eskubidea gauzatzea, baina 2018a ez da totem bat, lanerako erreferentzia gisa definitu dugu data hori. Prozesuan zehar eraikitako adostasunak, sorturiko bide berriek, ezinek eta aukerek definituko dute erabakiaren aro gisa definitu dugun bidearen amaiera.

Ekainaren 4 eta 5eko asteburuan lehenbizi eta hurrengoan gero adierazi dugu ireki nahi dugun aro horren ezaugarri nagusia zein den: tokian toki, eraikitzeko gai garen adostasunaren neurriko urratsak egitea. 34 herritan galdeketak izan ziren, hiri handiagoetan galdeketa antolatzeko borondatea eta lehen ernamuina jarri zuten, galdeketa berriak iragarri dituzte beste 60 herritan...

Erronka ez da horrenbeste parte hartze handiagoak lortzea, antzeko prozesu bateratzaileak Euskal Herri osoan lortzea baizik, tokian tokiko errealitateak izan behar du oinarri, eta adostasuna eta elkarlana bide. Erronkaren maila ikusita, «hauek burutik daude!» esango du baten batek, «ai amigo» ez da bide errazik, ibiliaren ibiliaz urratu artean.

Errealitate berri bat sortzen ari garela uste dugu. Biharko egunean denok batuko gaituen bide komun baterako orube oso garrantzitsua eraikitzen ari gara, norbera nondik datorren baino elkarrekin nora joan nahi dugun adosteari ekiteko bide eman dezakeen aro berri bat. Noski, ez gaude munduan bakarrik eta badakigu. Zorionez, alderdiek, erakundeek, eragile sozial eta sindikalek... denek dute euren helburuen baitan erabakitzeko eskubidearen gauzapenari loturiko proiekturik. Iritsi behar du egunak guztiaren konfluentzia moduko bat izango dena. Herri honek erabakiko badu, denaren eta denen konfluentzia egoera aurrez ikusi gabekoa beharko baitu, eta hor denok egongo gara, edo ez da erabakirik izango.

Euforiak xinaurri lanari egin behar dio leku orain. Behar dugu baliatu aukera hau herritarrei dinamika sustatu eta laguntzeko deia egiteko. Herri batzordeetan parte hartuz, aldian behin norberak ahal eta nahi duen neurrira bere ekarpena eginez, norbere denbora eskainiz, diru ekarpena eginez, bazkide egin eta dinamikaren egunerokoan sartuz (gureeskudago.eus helbidean informazio guztia).

Ez dugu ziurtasunik saltzeko, konbentzimendua eta irribarre bat besterik. 500 kilometrora dauden ezinei baino bertatik bertara ditugun aukerei begiratzeko grina, elkarrekin aritze hutsak sortzen duen ilusioa erregai eta «jende zoriontsua herri libre batean» amets. Bai, posible da, XXI. mendean etorkizun, elkarrekin eta erabaki hitzak idatzi ahal ditugu eta hori, gure esku dago. Zorionak denoi!


Igor Elortzak irabazi du Tolosako finalaurrekoa

Bertsolari bizkaitarrak 722 puntu erdietsi ditu, eta zuzenean sailkatu da finalerdien bigarren itzulirako.

Igor Elortza nagusitu da Tolosan jokatu den Euskal Herriko Bertsolaritza Txapelketa Nagusiko bigarren finalaurrekoan, eta bigarren itzulirako sailkatu da.

Honako puntuazioa lortu dute bertsolariek: Igor Elortza (722 puntu), Iñigo Mantzisidor "Mantxi" (667,5), Unai Iturriaga (649 puntu), Etxahun Lekue (649 puntu), Jexux Mari Irazu (638,5) eta Amaia Agirre (638 puntu).

Gaur lortu duen lehen postuari esker, zuzenean sailkatu da finalaurrekoetako bigarren itzulirako, eta azaroaren 24an Donostian jokatuko den finalaurrekoan kantatuko du.

Asteburuan bi finalerdi jokatu dira. Gaur Igor Elortza gailendu da Tolosan, eta atzo Gernikan egin zen saioan Amets Arzallus bertsolari hendaiarra nagusitu zen, eta, beraz, bi horiek dira bigarren itzulirako lehen bi sailkatuak.

Hurrengo asteburuan lehenengo itzuliko azken bi finalaurrekoak jokatuko dira Oiartzunen eta Murgian. Horien ostean jakingo da zeintzuk diren bigarren itzulirako sailkatuko diren bertsolariak.

Oiartzungo saiorako salgai zeuden sarrera guztiak amaitu dira. Hala ere, oraindik sarrera batzuk salgai daude saioa zutik ikusi nahi duenarentzat.


Martxoaren 8ko adierazpenaren harira kexu agertu da Bildu

Hondarribiko Bildu ez dago ados Emakumeen Egunaren barruan udalak egin zuen adierazpenaren harira alkateak izan duen jarrerarekin. Udalak landu zuen erakunde adierazpenean euren iritzia ez zela kontuan hartu esan dute Bildukoek. Alkateak adierazpenaren idatzia «azken momentuan» helarazi ziela azaldu dute Bilduko kideek, «alderdien artean adosteko denborarik utzi gabe». Horregatik, Aitor Kerejetaren jarreraren kontrako iritzia plazaratu dute: «Alkatearen jokamoldea honakoa da: aurretik egin, gero esan».

Izan ere, Bilduk udalaren adierazpenean ekarpena egiteko borondatea zuen. «Gure ustez, deklarazio instituzional batek talde politiko guztien parte hartzea bultzatu behar du», esan du Ibai Labaien buru duen alderdiak: «Baina alkateak, ohiko duen bezala, ez zigun inongo kasurik egin».

Besteak beste, adierazpenean udalak berdintasun teknikari bat kontrata dezala —1997an Udalbatzak hori egitea onartu zuen— eta Emakumearen Berdintasun Batzordea sortzearen beharra txertatu nahi zituen Bilduk: «Bilduren taldeak garbi utzi nahi du gizon eta emakumeen arteko berdintasunaren alde dagoela eta lan egiten duela».

Juanito Ortiz, Ibai Labaien eta Kattalin Noblia Bilduko zinegotziak.


Herri kiroleko Euskadiko zenbait txapelketa erabaki dira asteburuan

Mielanjel Sukuntza leitzarra txinga eramaten eta Iñaki Bereau igantziarra lasto altxatzen azpitxapeldun izan dira

Herri kirolean, Euskadiko zenbait txapel erabaki dira asteburu honetan eta eskualdeko kirolariak ongi ibili badira ere, ez dute txapela janzterik lortu.

Honela, irailaren 3an, larunbatean jokatu zen gizonezkoen txinga eramate txapelketa eta Debako Juanjoxe Agirregabiriak hirugarren urtez segidan txapela lortu zuen, 24 plaza egin ondotik. Iaz bezala, Mielanjel Sukuntza leitzarra azpitxapeldunizan da,21 plaza eta 10,33 metro egin ondotik. Gainerako kirolariak hurrun gelditu ziren. Arabako Kerman Perez de Heredia eta Jesus Domingo Larrazabalek 12 eta 11 plaza egin zituzten, Oscar Perez bizkaitarrak 10 plaza eta Metautengo Simon Tomas Callaghanek 9 plaza.

Gizonezkoen eta emakumezkoen arpana txapelketak

Euskadiko gizonezkoen trontza txapelketa ere larunbatean jokatu zen Donostian eta Iraizozko Iñaki eta Josetxo Barberena anaiek hirugarren urtez segidan irabazi zuten. Berriozarko Jose Luis Cano eta Raul Maiza izan ziren bigarrenak eta partehartzailerik gazteenak, Berako Igor Lasaga eta Etxalarko Xabier Galarregi, hirugarren. Beraz, podiumeko hiru postuak nafarrentzat izan ziren. Laugarren postua Zeanuriko (Bizkaia) Julen Etxebarria eta Igor Astondoak eskuratu zuten, bosgarrena Gerendiaingo Esteban Pikabeak eta Ripako Alvaro Morrondok eta seigarrena Ikaztegietako Unai Iraola eta Baliarraingo Jokin Garmendia gipuzkoarrek.

Donostiako jaialdi berean emakumezkoen arpana txapelketa ere jokatu zen eta Naia Larrañaga eta Olatz Bayer bizkaitarrak nagusitu ziren. Bigarren postua Berako Nerea Sorondo eta Amaia Garciak eskuratu zuten, hirugarrena Lezaungo Ana Lopez eta Itziar Nuñezek eta laugarrena Arabako Naiara Ferran eta Marta Varelak.

Lasto jasotzen, Igantziko Iñaki Bereau bigarren eta Karlos Sein hirugarren

Euskadiko lasto jasotze txapelketa ere larunbatean jokatu zen Donostian eta hirugarren urtez segidan Dimako (Bizkaia) Jose Martin Bustinza “Tubi” izan zen irabazlea. 24 jasoaldirekin berak daukan Euskadiko marka berdindu egin zuen. Azken hiru urteetan bezalaxe, bigarren postua Igantziko Iñaki Bereaurentzat izan zen. 22 jasoaldi eman zituen eta 23 egiteko segundua eskas izan zuen. Hirugarren postua Karlos Sein igantziarrarentzat izan zen, 21 jasoaldirekin (3 segundu gehiago behar izan zituen 22. egiteko). Hogeina jasoaldirekin gelditu ziren laugarrenetik zortzigarren postura sailkatutako kirolariak, Dimako (Bizkaia) Joxemari Atutxa, Mutrikuko (Gipuzkoa) Gotzon Arrieta, Arangizko (Araba) Jose Lauzurika eta Getxoko (Bizkaia) Unai Ardeo. Hogeigarren altxaldia egiteko 4 segundu eskas izan zuen Oskar Telletxea igantziarra izan zen bederatzigarren. Getxoko Beñat Amade ere 19 jasoaldirekin gelditu zen hamargarren. Asteasuko (Gipuzkoa) Andoni Agirreurretak 16 jasoaldi egin zituen (11. ), Arkaitz Retegi igantziarrak 12 (12. ), Zizurkilgo (Gipuzkoa) Pello Argaiak 12 (13.) eta Igantziko Eneko Telletxeak 11 (14. ).


Erabakizaleak taldeak babesa eman die Kataluniako legelariei

Espainiaren jarrerak Kataluniaren «oinarrizko eskubideak urratzen» dituela salatu du legelari talde horrek

DONOSTIA. Kataluniako legelarien komunitateari elkartasuna helarazi dio Erabakizaleak-ek. Prentsaurrekoa egin zuen atzo erabakitzeko eskubidearen aldeko legelari talde horrek, eta Kataluniako erreferendumaren auzian Espainiaren jarrerak «oinarrizko eskubideak urratzen» dituela ziurtatu zuten Miguel Castellsek eta Maria Eugenia Arrizabalagak, botereen banaketa ezbaian jarri duelako: «Politika judizializatzeaz gain, justizia politizatzen baitu». Fiskaltzaren esku hartze «ez legitimoa» nabarmendu zuten.

Aurreko astean Bartzelonako Abokatutzaren Bazkuneko Defentsarako Batzordeak aurkeztu zuen txosten juridikoa bere egin eta eguneratu du legelari taldeak. Kataluniako erreferendumari buruzko legea bertan behera uzteak eragindako ondorioak eta urraketak azaldu dituzte. Haien aburuz, erreferendumera deitzea ez da delitua, ezta horretan parte hartzea ere. Halaber, biharko galdeketa ez da legez kontrakoa.

Bestalde, Gure Esku Dago-k gaurko deitu duen manifestazioarekin bat egin dute.


OHZk Ondarroak armarri ofiziala lortzeko prozesua martxan ipinitzeko eskatu dio udalari

Historia Zaleek Ondarroako armarriari buruzko txostena eta eskaria aurkeztu diote Ondarroako Udalean, elkartearen proposamenagaz. “Ez dakigu zer gertatzen den beste herrietako armarrien historiagaz edo egoeragaz. Jakin badakigu Ondarroako herriak gaur egun ez daukala legezko araudiak betetzen dituen armarririk“, azaldu dute. Hori dela eta , “hutsune garrantzitsu” horri irtenbidea emon asmoz, gaia berraztertu eta herritarren arten adostu ondoren, behar diren administrazio izapideei hasiera emateko eskaera luzatu dio udalari OHZk.


Boluntarioen sarea osatzen hasi dira, beharra dutenei laguntzeko

Oiartzunen ere bai, beste herri eta auzo askotan bezalaxe, boluntarioen sarea osatzeko asmoz, herritar talde bat antolatu da. Helburua izango da laguntza behar duten pertsonak identifikatu eta ahal bezain besteko laguntza eskaintzea.

Galdetegia bete beharko du lagundu nahi duenak, edo e-posta bidez harremanetan jarri. Honako datuak jarri behar dira:

Izen-abizenak.

Adina.

Telefonoa.

Auzoa.

Zertarako prest zauden

• Laguntza behar dutenen zerrenda egin

• Telefonozko kontaktua egin

• Erosketak egin

• Noiz egiteko prest zauden (edozein unetan, goizez, arratsaldez…).

Argi eta garbi utzi dutenez, koronabirusaren edozein sintoma dutenek, etxean gelditu beharko dute. Eztula eta sukarra dira sintomarik ohikoenak, arnasteko zailtasunekin batera. Gainera, nabarmendu dute osasun zein udal agintarien irizpideak jarraituz arituko direla lanean, prebentzio neurriak jarraituz.

Boluntario sarekoak harremanetan jarriko dira interesdunekin, behin antolatzerakoan. #oiartzunaurrea traola erabiliko dute twitterren.


Etxeko lanak bikain egin ditu

Athleticek ez zuen hutsik egin, eta erraz irabazi zion atzo Austria Vienari (0-3). Europako Ligako final-hamaseirenetarako sailkatu da. Dena ez zen futbola izan, ordea. Istiluak eragin zituzten etxeko zaleek. Euren taldea galtzen ari zela eta, Athleticeko jokalariei gauzak bota, eta futbol zelaira sartu ziren. Partida ia ordu erdiz eten zuen epaileak. Zuri-gorriak ez ziren kikildu, ordea, eta hirugarren gola sartu zuten.


Berdinketarekin, hasiera neskek

Asteartean izan zuten aurreneko lagunartekoa Euskal Ligako emakumezkoek. Oiartzun izan zuten aurkari Ugaldetxon, eta 1-1 berdindu zuten markagailua. Asteburu honetan izango dute entrenatzen jarraitzeko bigarren aukera; etzi jokatuko dute Añorgaren kontra, hau ere, haien etxean, Rezolako zelaian, arratsaldeko 15:30etatik aurrera.


2013ko udalaren egutegiaren lehiaketarako gaia 'Argiak eta Itzalak' da

Tolosako Udalaren 2013ko egutegirako argazki lehiaketan parte hartu nahi duenak irailaren 7a arte du aukera bere lanak aurkezteko. Aukeratutako gaia Argiak eta itzalak da. Tolosagasak eta Tolargik antolatzen dute eta argazkiak beren bulegoetara eraman behar dira, paperean (gutxienez 20x30 zentimetrokoak) edo formatu digitalean (gutxienez 4 mb-ekoak, jpg formatuan).

Hamahiru sari banatuko dira. Sari bereziak urtebeteko gasa eta argindarra dohain jasoko du, eta beste 12 sari izango dira, hauetatik seik urtebeteko gasa dohain jasoko dute, eta besteek urtebeteko argindarra. Hamabi horietatik bat publikoak aukeratutakoa izango da. Aukeraketa hori boto bidez izango da, epaimahaiak aurretik aukeratutako 40 argazki onenen erakusketan. Lehiaketaren erabaki eguna urriaren 11n izango da.


Hainbat sute itzali zituzten atzo Bagordin, Gorramendin, Berroetan eta Txarutan

Igandean hainbat sute itzaltzen lan dezente izan zuten suhiltzaileek. Bagordin konparaziora, Oronozko suhiltzaileek haritzekin oihanberritutako mendia itzali zuten. Gorramendin, Berroetan eta Txarutan ere sute gehiago itzali zituzten.


Udaletxeko arduradunei

Hernaniko Gartzia Goldaratz kaleko bizilaguna naiz eta nire kaletik Balantxa aldapara igarotzeko zubiazpiko pasagunearen egoera salatu nahiko nuke. Zaborkeriz betetako pasagunea izan da betidanik, baina gaurko egoera jasanezinezkoa da. Orain dela gutxi bukatu dituzte zubian egindako itxura aldatzeko obrak eta uste nuen aprobetxatuko zutela zubipeko pasarte hori txukuntzeko eta beste era batean jartzeko baina gizaixoa ni! inoiz baino zikinago dago!, herriko zakur guztien ikuilua bihurtu dela ematen du. Eta, ez bakarrik alboko hondarretan, baita erdiko pasabidean ere. Ez da Udaletxeko inor hortik pasatzen? Eta horrela, noiz arte?

Xabier Odriozola Astiz


Gernikako juntetxeko Espainiako bandera erre dute, beste behin

Sare sozialetan zabaldu den bideo batean ikus daitekeenez, ezezagun batzuk gauez Gernikako juntetxera sartu eta bertan jarrita zegoen Espainiako bandera erre dute. BERRIAri bidalitako mezuan baieztatu dutenez, seigarren aldia da bandera hori erretzen dutena.

Aurpegia estalita daukaten bi lagunek, Gernikako juntetxean sartu, eta bertan beste bandera batzuen ondoan dagoen Espainiakoa hartu eta nola erretzen duten erakusten du bideoak. Mezu elektronikoan baieztatu dutenez, bandera erretzen duten seigarren aldia da.

Bideoaren amaieran, Inposaketarik ez! Gurea ikurrina leloa irakur daiteke.


Juan Luis Zabalak irabazi du Kutxa Irun Hiria eleberri saria 'Txistu eta biok' lanarekin

Asier Serranorentzat izan da poesia saria Ate osteko itzalak lanagatik

Juan Luis Zabala (Azkoitia, 1963) idazle eta BERRIAko Kultura saileko kazetariak irabazi du Kutxa Irun Hiria saria euskarazko eleberriaren atalean Txistu eta biok lanarekin, eta horrenbestez, sariari dagozkion 25.000 euro jasoko ditu. Guztira hamabi lan aurkeztu dira sariketara, eta horien artean Zabalarena aukeratu du Paulo Iztuetak, Felipe Juaristik, Jose Mari Iriondok, Arantxa Urretabizkaiak eta Jon Kortazarrek osatutako epaimahaiak.

Poesiaren alorrean Asier Serranoren Ate osteko itzalak eman du irabazletzat Iñaki Aldekoak, Lourdes Otaegik eta Patri Urkizuk osatutako epaimahaiak. Poesiaren atalean 25 poemategi aurkeztu dira. Serranok 15.000 euro jasoko ditu.

Gaztelaniazko irabazleak Ana Muela Pareja (El falso cuerno del rinoceronte) eta Ramon Crespo (Las hojas enfermas) izan dira, eleberrian eta poesian, hurrenez hurren.


Zakar bilketa hobetzeko aldaketen aurkezpena, bihar

ZERAIN // Bihar, 19:30ean, Zeraingo udaletxean, zakar bilketa hobetze aldera egingo diren aldaketen berri emateko aurkezpen bilera izango dute. Sasietako teknikari batek emango ditu azalpenak eta material berria ere bertan banatuko da.


Giro ederrean ospatu dituzte Otaba jaiak Aittolan

Atzo, igandea, lagun artean ospatu zituzten Azkoitiko Attola auzoan Otaba jaiak. Goizean meza egin zuten bertako gurutzean eta, ohi bezala, ez zuen hutsik egin Sebastian Lizasoren eta Andoni Egañaren bertso saioak. Bazkaria Aittola Zaharreko ganbaran izan zen, giro ezin hobean, eta erromeri jendetsua izan zen iluntzera arte.


Gizon bat hil da Altsasun auto istripuan

Y.A.I.F. 30 urteko gizona hil da gaur Nafarroako Ospitalean, auto istripu baten ondorioz. Istripua A-1 autobideko 402. kilometroan gertatu da, Altsasu parean (Nafarroa).

Hildakoak gidatzen zuen autoa errepidetik atera da eta zutoin bat jo du, Nafarroako Gobernuak jakinarazi duenez. Larrialdi zerbitzuek 12:30ean izan dute istripuaren berri eta ezbeharraren gunera bertaratu dira, baita suhiltzaileak ere, gidaria autotik ateratzen laguntzeko. Larri zegoela helikopteroan eraman dute gizonezkoa Nafarroako Ospitalera eta bertan hil da.

Foruzaingoa istripuaren arrazaioak ikertzen ari da.


Carlos Araneda: "’Txoriak txori’ izan zen abesten ikasi nuen lehen kantua"

Martxotik bizi da Azpeitian musikari txiletarra

Aseguru etxe batean egiten zuen lan, baina semearen gaitz batengatik etorri zen Euskal Herrira


'Lauko gobernuan ez dugu agian profil propioa izan'

Ahal Duguk Nafarroan izan dituen emaitzak egotzi dizkie, besteak beste, gobernuan beraien partehartzea azaltzeko izandako arazoei. PSNk gobernu aurrerakoia lortzeko konfiantza eraiki behar duela dio.

Eduardo Santos Nafarroako Podemos-Ahal Duguren idazkari nagusiak Euskadi Irratiko 'Faktoria'n adierazi du lauko gobernua berriz osatzeko aukerarik balego, alderdi bezala Gobernuan sartzea egokiago litzatekeela, eta ez, orain arte bezala, kanpotik babesa ematea. Barruan egonda, kudeaketa hobeto kontrolatzen delako eta egiten dena ere, ikusgarriagoa delako. Izan ere, Santosek aitortu du askok esan diotela Podemos Ahal Duguk ez duela lauko gobernuan profil propioa izaten asmatu, eta izan dituzten emaitza txarren motiboetako laukoari emandako babesa azaltzeko izan duten ezintasuna izan dela. Bestalde, talde parlamentarioan izandako liskarrak aurreko idazkari nagusiaren, Laura Perezen pertsonalismoari egotzi dizkio, eta transfugismo kasu larria izan direla esan du.

Nafarroako gobernagarritasunari dagokionez, PSNren gobernua osatzeko saiakerarekin zer gertatuko den ez dakiela aitortu du Santosen, baina hori lortu nahi badu sozialistek ezinbesteko izango dutela, lehenengo, konfiantza politikoa eraikitzea.

Bihar izango duten bilerara sozialistek planteatzeko dutena entzutera joango direla esan du Santosek, eta bilera bakarrean ez dela akordiorik lortuko. Konfiantza politikoa eraiki ondoren, programak konparatu, gobernu programa eraiki eta programa hori betetzea bermatzeko bideak finkatzea izango omen lirateke, eman beharreko pausuak.

Estatu mailan, Pablo Echenique antolakuntza idazkaritzatik kendu izanari buruz Santosek uste du emaitza txarren ondoren erantzukizunak hartzea beharrezkoa dela, baina errua ez dela pertsona bakarrarena izaten, eta gainera, orain ez direla lehentasuna alderdi barneko kontuak.


Frantzia, hiru koloretako herrialdea

Frantziako departamenduetako bozketetan argi dago nork irabazi duen eta nork galdu duen. Alderdi Sozialistak galdu du eta oso bide arriskutsua hasi du.

Hauteskunde bateko emaitzak, gutxitan izan dira oraingoan bezain argiak. Frantziako departamenduetako bozketetan argi dago nork irabazi duen eta nork galdu duen. Alderdi Sozialistak galdu du eta oso bide arriskutsua hasi du. Greziako PASOK alderdiari gertatu zaiona gerta dakioke berari: bost urtetan, boterean egotetik kasik Parlamentutik kanpo gelditzera pasa zen PASOK. Izan ere, Frantzian izan diren azken lau hauteskundeetan, Alderdi Sozialistak behera egin du etengabe eta oraindik ez du hondoa jo.

Garaipena lortu du, jakina, Sarkozy presidente ohiaren inguruan eratu den eskuin tradizionalak, eta 2017ko presidentetzarako hauteskundeetan aurkezteko asmoa berrindartu du. Frantziako departamenduetako bi herenetan aginduko du, baina, presidentea izendatzeko bozketarako oraindik denbora falta da eta ezin du, oraindik, garaipena aldarrikatu.

Fronte Nazionalak ere irabazi du baina, ez dio askorako balio. Ez du inongo departamendutan aginduko baina, bigarren indar izan da kantonamendu askotan; 100 kontseilari lortu ditu eta Europako hauteskundeetan gertatu zen moduan, botoen ehuneko 20 gainditu du. Horrek esan nahi du 5 frantsesetik batek uste duela, Fronte Nazionala, beste alderdiak bezain bidezkoa dela. Frantzia jada, hiru alderdiren herrialdea da.


Arcachonen izan dira Urdazubiko haur eta gurasoak

Zugarramurdi eta Urdazubiko Guraso Elkarteak antolatuta, haur eta gurasoak Frantziako Arcachonera ateraldia egin dute berriki. 09:30ean atera ziren herritik eta 21:00etan bueltatu. Hango igerilekuetan egon ziren, eta eguraldi ederra egin zuenaren seinale denak gorri-gorri eginak itzuli ziren.


Felix Zubia: "COVID-19a pasatakoan oso zaila da berriz horrekin gaixotzea"

Test bakoitzak zer neurtzen duen, arnas bideetako arazoak dituztenek dituzten arriskuez, aurrera begira zeri erreparatu beharko zaion... Gai horiei buruz aritu zen Felix Zubia medikua joan den asteburuan Osasunetxea irratsaioan.


‘Che América’ ikuskizuna taularatuko dute etzi Itsas Etxean

Agrupación Musical Iónico talde argentinarrak Che América izenpeko emanaldia taularatuko du etzi ostiralarekin, Itsas Etxea auditoriumean (20:00). Latinoamerikako erritmoen errepasoa eskaintzen du ikuskizunak, Argentina, Uruguay, Brasil, Peru, Mexiko edota Kubako abesti edo pieza ezagunenak gogora ekarriz.

Renata Marchessik, Andres Amadek , Claudio Apo Menesesek eta Pablo Ferrarok osatzen dute Argentinatik iritsitako laukotea. Sarrerak lau euroan daude salgai ohiko lekuetan.


Lea ibaiko ibilbidea

Historiaz jositako parajeak bistaratuko ditugu Lea ibaiaren ondoan ibili-ibilian.


Turkiara bidaiatu dugu

Turkiara bidaiatu dugu Agurtzane Belauntzaran bidaiari berrobitarraren laguntzarekin. Antalyako probintziara jotzeko gomendioa egin digu, duen edertasunagatik edota balio historikoagatik.


'Ez dot moztuko bizarra' taldeak herritarren parte-hartzea eta borondatea eskertu gura du

Eskubide zibil eta politikoen alde egiten duen Ez dot moztuko bizarra taldeak herritarren parte-hartzea eskertu gura du: "Eskerrik asko Antzuolako dendari, tabernari eta gainerako negozioei euskal presoentzako laguntza emateagatik. Baita, herritarrei ere herrian antolatu diren ekintza eta mobilizazioetan parte hartzeagatik". Aipatu, Gabonetako saskiaren zenbaki saritua hauxe dela: 1539 eta honen ordezko zenbakia: 221.


Saddamen hirian trabatuta

Irakeko armada ez aurrera eta ez atzera geratu da Tikriten, Estatu Islamikoa hirigunetik kanporatu ezinik. Laguntza jasoz gero, astearterako erabat "askatuko" dutelakoan da milizia xiiten buruzagia.


Puntako gimnasia erritmikoa, gertu


Alarma egoera ezartzeko eskatuko dio Urkulluk Sanchezi

Iñigo Urkullu Eusko Jaurlaritzako lehendakariak prentsa agerraldia egin du 16:00etan Lehendakaritzan. Jakinarazi duenez, Pedro Sanchez Espainiako Gobernuko presidenteari gaur bertan eskaera ofizial bat bidaliko diola, erkidegoan alarma egoera ezar dezan. Hori bai, alarma egoeraren kudeaketa eta agintea Urkulluk berak izango luke. Lehendakariaren nahia da «ahalik eta azkarren eta arretaz jardutea, herritar guztien osasuna zaintzeko eta koronabirusaren transmisio komunitarioa mugatzeko».

Jaurlaritzak jakinarazi duenez, lehendakariak Sanchezekin hitz egin du goizean, eta eskaera egiteko asmoaren berri eman dio. Atzo EAEko Auzitegi Nagusiko Administrazioarekiko Auzien Salak hartutako erabakiak izan du alarma egoeraren eskaeran zerikusia. Izan ere, Jaurlaritzari ez zion baimenik eman leku publiko eta pribatuetako topaketak sei pertsonara mugatzeko, uste baitu oinarrizko eskubideak urratzen dituela eta ez duela legezko oinarririk.

Urkulluk Sanchezi azaldu dio egungo egoera ikusita hartu duela alarma egoera eskatzeko erabakia, nahiz eta Jaurlaritzak gaur bertan jarri dituen indarrean neurri murriztaile gehiago; besteak beste, koronabirusaren intzidentzia tasa handia duten 25 udalerritan –tartean, Beasainen, Lazkaon, Legazpin, Ordizian, Urretxun eta Zumarragan– mugatu egin du tabernen jarduna, eta 21:00etarako itxi beharko dituzte ateak. Gaur bertan sartu da indarrean neurria, aldizkari ofizialean argitaratu ondoren.

Jaurlaritzak azaldu du alarma egoera eskatzeko erabakiak Osasun Sailaren aldeko irizpena duela, bai eta Euskadiko Babes Zibileko Planaren Aholku Batzordeko Batzorde Teknikoarena ere. Urkulluk berak agerraldia du arratsaldean, xehetasunak emateko. Nolanahi ere, Madrili eskatuko dio erkidegoak berak mantentzea agintea, Espainiarekin «modu koordinatuan» jardunda.


Protestei entzungor Grezian

Gobernua neurri murriztaileak indarrean jartzeko babesa bilatzen ari da, protestei muzin eginda.


05_Ostadar Donosti Cupeko azken fasean

Ostada SKT-ko infantil taldea Donosti Cup lehiaketan dago. Lehenengo fasea amaitu zuen atzo Joxan Beldarrainek zuzentzen duen taldeak eta bere multzoko lehenengo bezala sailkatu da.

Ostadarreko Infantilen Ohorezkoa denboraldiko partida bateko irudian.Astelehenean hasi zen Donosti Cup lehiketa eta horrekin batera, Gipuzkoako hainbat zelaietan futbol partidak ikusteko aukera izan da egun hauetan. Lasarte-Oriak ordezkari bat dago aurten lehiaketan, Ostadar SKT-ko infantil taldea eta ederki ari da lanean Joxan Beldarrainen taldea.

Astelehenean Sanseren aurka jokatu zuen eta 5-2 gailendu zen herriko taldea. Asteartean, berriz, Leones aurka bana berdindu zuen eta atzo arratsaldean 12-0 irabazi zion Juventudes de America taldeari.

Era honetara, bere multzoko lehenengo bezala sailkatu da Ostadar eta azken fasean sartu da. Gaur 13:00etan Usurbilgo Harane zelaian Intxaurrondoren aurka jokatuko du eta hau gaindituz gero, 20:00etan kokaleku berdinean, final laurdenetako partida jokatu beharko dute Joxan Beldarrainen mutilek.


Martxelo Otamendi, aho bizarrik gabe 10 urte geroago Azpeitian

Mikel Aiestaran eta Martxelo Otamendi herenegun Sanagustinen (Uztarria)

Hamar urte atzera eginda eta 80 lagunetik gora bilduta estreinatu zen herenegun Aho bizarrik gabe lelo duen solasaldi zikloa, Sanagustin kulturgunean. Euskaldunon Egunkaria Espainiako Auzitegi Nazionaleko Juan del Olmo epailearen aginduz itxi zuteneko bezperatik abiatu zen Martxelo Otamendiren solasaldia; 2003ko otsailaren 19tik. Orduan, Otamendi Azpeitian izan zen euskal kioskoaren gaineko hitzaldia ematen, eta hitzaldi hartako argazkia erakutsiz hasi zuen herenegungo solasaldia Mikel Aiestaran kazetariak.

Azpeititik Tolosara itzuli zenean atxilotu zuen Guardia Zibilak Martxelo Otamendi, eta Euskaldunon Egunkaria itxi zutela jakinarazi zioten. Otamendirekin batera euskarazko kazetaren garai bateko zuzendari eta orduko arduradun ziren beste bederatzi lagun ere atxilotu zituzten.

Herenegun hamar urte, Azpeititik etxerako bidean «auto sandwich bat» egin ziotela ekarri zuen gogora orduan Egunkaria-ko eta gaur egun Berria-ko zuzendari denak: «Aurretik auto bat eta beste bat atzetik jarri zidaten, etxeraino eskatu gabeko eskolta jarri zidaten». Etxera iritsi, afaldu, sukaldea jaso eta lotan zegoela Otamendiren etxeko atea jo zuten. «Goizeko ordubata eta erdiak ziren, eta pijaman ireki nuen atea. Guardia Zibila zen, batek pistolarekin apuntatzen zuen». Eskuburdinak jarri eta atxilotuta zegoela jakinarazi zioten, eta Egunkaria itxita zegoela epailearen aginduz. Handik aurrera, miaketa etxean, miaketa Martin Ugalde kultur parkean, inkomunikatuta bost egunez, horietako hiru torturapean. «Guk inozentzia galdu genuen gau hartan. Banuen sakeleko telefonoa, baina ez Azpeititik Tolosarako bidean, ez etxean, ez zitzaidan inori deitzerik okurritu ere egin; nik ez nuen nire burua arriskuan ikusten».

Torturaren liburu beltza

Bost egunez inkomunikatuta egon ondoren, bermepean libre utzi zuten. Soto del Real kartzelatik irten orduko ETBren kameren aurrean bera eta bere lagunak torturatuak izan zirela salatu zuen Otamendik. «Gurekin hau egin badute, zer ez dute egingo 18 urteko gazte batekin edo ETAko kide garrantzitsu batekin. Seguraski, gure tortura salaketa jende askori begiak irekitzeko modu bat izan zen».

«Tortura lan egiteko modu bat» dela zioen Otamendik. «Bi aukera dauzka poliziak: bata, ikertzea. Baina zaila eta garestia da hori. Tortura, aldiz, metodo oso eraginkorra da. Ikerketa askoz errazago egiten da, emaitzak berehala ematen ditu». Tortura salaketa haiek mundu mailan oihartzun handia izan zuten. Otamendiren ustez, «torturaren liburu beltza idazten denean, eta idazten ari da, oso beltza izango da».

Herritarrengandik jasotako babesa handia izan zen, eta «oso eskertuta» daude: Egunkaria itxi eta Berria sortu zuten denen laguntzarekin. «Tertzioz aldatuta», sektoreak bizi duen krisiari buruz ere galdetu zion Aiestaranek Otamendiri. «Bi krisi daude: bata soziologikoa da eta lehendik antzemanda zegoena. Bestea gero etorri da, estrategian teknologoen eta kudeatzaileon arteko dibortzioarekin. Trantsizio teknologikoa eta gestioa ez dugu elkarrekin egin. Teknologoek sekulako aurrerapena egin dute, eta euskarri tradizionaletan eskaintzen duguna, euren aldetik oso azkar landu dute, formatu berrietan eta beste euskarri batzuetan eskainiz». Baina gaur egun oraindik papera da Berria-ren diru iturri nagusia: «Euskara hizkuntza txikia da webguneak itxi eta kobratzen hasteko. Hizkuntza handietan ere ez dira hori egiten ari. Oraindik ere sarrerak paperak ematen ditu, bestela aspaldi kenduko zuten papera».

Marra gorri propioak

Gaur egungo krisi ekonomikoak ere eragina du kazetan, «publizitatea asko jaitsi da eta diru laguntzak ere bai». Euskal Herrian aurrekontuak egiterakoan «marra gorri» propioak jarri behar direla azaldu du Otamendik. «Unibertsalak diren hiru marra gorri jartzen dira: gizarte zerbitzuak, hezkuntza eta osasuna. Cuencarako edo Marsellarako balio dezakete, baina guk hizkuntza minorizatu bat dugunez, gureak definitu beharko genituzke: osasuna, hezkuntza, gizarte zerbitzuak eta euskara». Hortik aurrera, Aiestaranek bideratuta, Euskal Herritik Kataluniara eta handik Ameriketaraino jauzi egin zuen Otamendik, orain hamar urteko egun hartako bizipenetatik solasaldia gaur egunera ekarriz.

Martxelo Otamendiren Azpeitiko solasaldia osorik ikus daiteke hemen.

Hurrengoa, Ibarretxe

Aho bizarrik gabe solasaldi zikloko hurrengo gonbidatua Juan Jose Ibarretxe lehendakari ohia izango da. Martxoaren 12an izango da haren txanda, 19:30ean, Sanagustinen.


Danbor taldeek Egin Dezagun Bidea ekimenaren proposamena onartu dute

Hala, 23:55ean, Josu Oiarzabal 'Xenpelar'-ek bertso bat kantatuko du

Danbor-joleek Euskal presoak Euskal Herrira lelopean pankarta zabalduko dute

Asteleheneko, hilak 16, danborradako helduen entsegua eta gero, danbor taldeetako arduradunek Egin Dezagun Bidea ekimenaren proposamena onartu zuten. Hori dela-eta, sansebastian bezperako danborradan, 23:55ean, Josu Oiarzabal Xenpelar azpeitiar bertsolariak bertsoa abestuko du, eta danbor-joleek Euskal presoak Euskal Herrira lelodun pankarta zabalduko dute.

Bestalde, hamabost danbor taldetako ordezkariek sansebastianetan euskal presoen eskubideen aldeko aldarria soinean eramateko eskatu dute.


Jokoek hartu dituzte kaleak

Mugikortasun Astearen barruko lehenengo ekintzak izan dira gaur arratsaldean zehar. Kale Nagusian haur eta gaztetxoentzat joko ezberdinak izan dira eta ederki pasa dute.

Arratsalde bero honetan haur eta gaztetxoek primeran pasatzeko aukera izan dute. Udalak antolatutako Mugikortasunaren Astearen baitan, joko ezberdinak izan dira Kale Nagusian. Trafikoa erdigunetik itxita, kalea oinezko eta batez ere, haur eta gazteentzat izan da gaurkoan.

Herri kiroletan, Segway-aren gainean ibilbidea egin edota ONCEren joko didaktikoak probatzeko aukera izan da.

Ekintzak bihar eta etzi

Bihar hirian bizikleta erabiltzeari buruzko ikastaroa izango da Okendon. Adin guztientzako da baina aurrez izena eman beharko dute bertan parte hartu nahi dutenek. Horretarako, 943670249 telefonora deitu behar da.

Ostiralean protagonismo berezia izango dute bizikletek. “Bizikleta Festa” egingo da Okendon, 16:00etatik 19:30etara. Bizikleten martxak izango dira, adinen arabera banatuta. Horrela, 16:00etan 2-6 urte bitartekoak aterako dira triziklo edota motor txikian. Handik ordu erdira 7-11 urtekoen txanda izango da eta 17:00etan, 12 urtetik gorakoena. Martxa horiez gain, bizikleta-jolas ezberdinak ere antolatu dituzte.

Ostiralean bigarren eskuko bizikleten azoka jarriko da Okendon, 16:30etatik 19:30etara. Bizikletak saldu nahi dituztenek egun berean utzi beharko dituzte azokan, 15:00etatik 16:30etara. Gero, saldu ez badira, beraien bila pasa beharko dute jabeek 19:30etatik 20:00etara.


Gobernuak Kanbo aldeko urre miaketaren inkesta publikoa zabaldu du

Ainhoa Gorostiaga Hirigoien – otsailaren 3an

Gobernuak urre inkesta publikoaren hasiera zabaldu du Sudmine enpresari. Urre ikerketa bat egin dezan Lapurdiko zonbait herritan. Enpresak galdea egin ondoren, gobernuak inkesta publikoa zabaltzea erabaki du, 2017ko urtarrilaren 30etik otsailaren 17ra. Ondotik iritzien arabera urre miatzearen baimena emateko, edo ez. Inkesta publikoa ez da herriko etxeetan eginen baizik eta interneten bidez. Iritzien emateko http://www.economie.gouve.fr/consultations-publiques gunera joan behar da.

Eskaeraren arabera 126 kilometro karratutan egin nahiko lukete ikerketa, Ainhoa, Ezpeleta, Zuraide, Sara, Larresoro, Uztaritze, Haltsu, Jatsu, Itsasu, Senpere eta Kanbon. Obren iraupena hiru urtekoa izango litzateke eta hiru urte hoietan 210 000 euro gastatzea aurreikusi dute. Sudminek dioenaren arabera, Ipar Euskal Herriko herri hauek Frantziako eskualde urretsuenak dira. Erromatarren garaian jadanik ezagutuak eta Jules César-ek konkistatuak.

Baimen hori orain dela hilbete batzuk bidalia izan zen. Horren ondorioz Sudmine enpresak bilkura bat proposatua zuen ideien argitzeko eta kezken adierazteko. Azkenean, enpresako zuzendariak ezeztatu zuen bilkura hori ez zutelako “ber ideiendako” pentsatua. Bilkura honetara 11 herrietako auzapezak gonbidatuak ziren. Haiek bilkurara joatea errefusatu zuten eta egun berean StopMines-EH elkartea mobilizatu zen Senperen elgarretaratze bat eginez.

Urre miatze hori onartua balitz, orotara lau fase izango lirateke. Lehen faseak urte oso bat iraunen luke eta 78 000 euro xahutuko lituzketela erran dute. Bigarren faseak ez luke urte erdi bat baizik iraunen, 30 000 euroko gastuarekin. Hirugarren fasea, bi eta hirugarren urteen artean kokatuko litzateke, ondorioz urte oso bat iraunen luke ere. 83 000 euro gastatuko lituzkete hirugarren fase honetan. Bukatzeko, laugarren faseak hirugarren urtearen erdia iraunen luke, 19 000 euro xahutuz.

StopMines-EH eta CADE elkarteek diote ikerketa honek ingurumena kutsatuko duela eta bereziki ura. Urrearen xerkatzeko eta ustiatzeko produktu kimikoak erabili beharko dituztela: merkurioa, artsenikoa eta sodio zianuroa. Sudmine enpresak aldiz, “errespetuan lan eginen duela igurumenari kasu eginez” dio eta obra “erdi-industrialak” eginen dituztela. Baita “lur zati txikiak baizik ez dituztela erabiliko produktu kimikorik gabe” erraiten dute. Sudmine-ek dituen langile eta komiteko laguntzaileekin obra segurtatuak izanen direla jakinarazi du txostenan. Sudmine-k ez du haatik zehaztu nola eginen duen kutsadurarik ez sortzeko.

StopMines-EH elkartea proiektu honi kontra egiteko sortu da. Hiru bilkura publikoren ondoren, mobilizatuenekin segitu dute. Taldean direnak ez dira denak baitezpada hunkiak diren herrietan bizi. Talde hori miatze honen kontra da, alde batetik kutsadura anitz sortuko duela pentsatzen dutelako baina eremu ainitz hondatuko dituelako ere. Adibidez: Ossau Irati eta Ezpeletako biperra jatorri deitura gerizatu peko laborantza guneak.

Proiektu honi segida emateko, ondoko asteartean, otsailaren 7an StopMines-EH elkarteak prentsaurreko bat eginen du, proiektua aintzinatzen ari dela salatzeko baita mobilizazio kanpaina bat sortzeko honen oztopatzeko.


Emakumeen Nazioarteko Eguneko argazkia, gaur, Elgetako Herri Eskolan

Goizean goizetik egun berezia izan da Elgetako Herri Eskolan ere.

Gaiaren inguruko hausnarketa bideratzeko ipuinak eta ikus-entzunezkoak landu dituzte neska-mutikoekin. 15:00etan Mikel Markezen Konplize ditut kantua abestu dute eta talde argazkia ere atera dute non kolore morea nabaria den. Eskuz egindako lore moreak dituzte neska-mutikoek eta irakasleek eskuan.


Norah Jones abeslariak jazz eta pop doinuak zabalduko ditu Euskaldunan

'The Fall' disko berria aurkeztuko du abeslari estatubatuarrak Bilboko Euskalduna Jauregian.

Norah Jonesek The Fall lan berria aurkeztuko du igande honetan, uztailaren 11an, Bilbon. Abeslari estatubatuarrak The Fall izenburuko lan berria aurkeztuko du publikoaren aurrean. Hitzorduan Euskalduna Jauregian izango da, gaueko 21:00etan. Ordubete lehenago artista gonbidatu bat taulara igoko da. Kontzerturako sarrerak 35 eta 60 euro bitartean daude salgai.

2002an ospetsu egin zenetik, 36 milioi disko saldu ditu Norah Jonesek. Mundu erdian musika zerrendetako lehen tokietan kokatzea lortu du, orain arte kaleratutako estudioko hiru lanekin, eta urte hauetan zortzi Grammy sari jaso ditu. Gainera artista ezagun askorekin egin du lan Jonesek eta soinu-banda askori musika jartzeaz ere arduratu da.


Euskal preso politikoen aldeko lipdub-a grabatuko dute

Lekeitioko euskal presoen eskubideen aldeko topaguneak antolatuta, euskal preso politikoen eskubideen aldeko Lipdub-a grabatuko da zapatuan Lekeitioko kaleetan zehar. 17:00etan hasiko da grabaketa plazan, eta bertan, Lekeitioko elkarte, koadrila eta pertsona orok izango duela tokia adierazi dute antolatzaileek.

Plazako monolitotik hasi eta portuan, Konpainian, eta Pulmonia kalearen inguruan egingo dute Lipdud-aren grabaketa.


Gurasoentzat ikastaroa,

droga prebentzioari buruz

Udal Prebentzio Zerbitzuak ikastaroa antolatu du 12 eta 18 urte bitarteko gurasoentzat. Helburua da, gurasoekin hitz egitea, droga prebentzioari buruz. Gazteek zein ohitura dituzten, zein droga probatzen dituzten, nola hasten diren... Ikastaroa azaroan da, eta izena emateko aukera dago urria osoan. Ongintzako bulegoetara joan behar da horretarako (Sandiusterri kalea, 1); edo telefonoz deitu: 943557854.


Kartelak: Tibur eta Joxe Mari Etxeberriari jarrita

Kartelak: Tibur eta Joxe Mari Etxeberriari jarritako bertsoak


Mendikosolobarrena, Abrisketa eta Burdin Hesia ezagutzeko ibilbidea Arrigorriagatik

Atzoko bideak, gaurko bidaiariak ibilbidea antolatu dute ekainaren 18an. Mendikosolobarrena parkea, Abrisketa auzoa eta Burdin Hesiaren aztarnak ezagutzeko aukera egongo da

Ekainaren 18an, igandez, Atzoko bideak, gaurko bidaiariak ibilbide osasungarria antolatu dute Arrigorriagatik. Helburua da alde batetik jarduera fisikoa bultzatzea eta osasunerako jokaera onuragarriak indartzea, eta bestetik, udalerriari buruzko historiaren berri izatea.

Gauzak horrela, Bilbotik Gaztelara zihoan errege-bidea oinarri hartuta, Arrigorriagako herriguneko altxorrak bisitatzeko aukera izango dute herritarrek. Besteak beste, Mendikosolobarrena eta Mintegia parkea, Abrisketako Done Peri ermita eta Burdin Hesiaren aztarnak (Ugao) ezagutzeko parada izango dute partaideek.

Guztira, 14 kilometro izango ditu ibilbideak eta irteera Arrigorriagako udal-kiroldegitik izango da 09:00etan. Ibilbidea hiru ordu eta erdi eta lau ordu artekoa izango da, beraz, ura eta elikagai energetikoak eramatea gomendatu dute Arrigorriagako Udaletik.


Alvarez Cascos: 'Prestigek eragindako kaltea saihestezina izan zen'

Horren iritziz, ontzia urruntzea ez zen beste edozein erabakik "ondorio larriagoak" izango lituzke.

Prestige petrolio-ontziak eragindako kalteak saihestezinak izan zirela esan du Francisco Alvarez Cascos Sustapen ministro ohiak. Halaber, 2002ko azaroan Galiziako kostaren parean gertaturiko istripuan Espainiako itsasaldeko agintariek harturiko erabakiak defendatu ditu.

Lekuko gisa deklaratu du Alvarez Cascosek Coruñako Auzitegian, bertan epaitzen baitira Prestigek ingurugiroan eragindako kalteak; Espainiako historian inoiz gertatu den ingurumen-hondamendi handiena.

Horren iritziz, ontzia urruntzea ez zen beste edozein erabakik ondorio "larriagoak" eragingo lituzke, isuria kutsakorra izan arren. Denera, 66.000 tona fuel iritsi ziren Galiziako eta Kantauriar isurialdeko kostetara.

Sustapen ministro ohiaren arabera Prestigen krisiaren kudeaketan, Itsas Istripu Kutsakorren Plan Nazionala jarri zuten martxan, eta bertan, erabakiak hartzeko katea erabat "hierarkizatuta" dagoela azaldu du.

Plan hori aipatu du behin eta berriro epaiketan eta "protokoloak jarraituz jokatu" zela berretsi du; kontrakoa dio, ordea, Mare Shipping ontziaren jabeak. Helburua, "pertsonen eta ingurugiroaren segurtasuna babestea" zela berretsi du.

Bestalde, "ministro batek erabaki teknikoak hartu behar ez bazituen, ez zuen zentzurik niri erabaki teknikoen inguruan galderak egitea", adierazi du "Nunca Mais" taldearen abokatuak krisi erdian ehizan egoteagatik galdetu dionean.

Sustapen ministroa ez da inoiz 2002ko azaroaren 13an Galiziako kosta parean gertatu zen hondamendiaren auzian inputatuta egon.

Hala ere, erabakiak hartzen egon zen beste agintari batzuek bezala, hondamendiaren ostean egon ziren mobilizazioen pankartetan azaldu zen horren irudia.


Aloñako ziklistek emaitza onak lortu zituzten Bergaran

Zapatuan jokatu zuten Bergarako Labegaraietan harrobiko txirrindulariendako probak. Aloña Mendiko alebin eta infantil mailetako ziklistak sari askorekin itzuli ziren etxera. Infantil mailan Maider Usandizaga eta Iker Alberdi lehen postuan sailkatu ziren. Alebin nesketan Irati Barrena hirugarrena izan zen, eta mutilen mailan, Xabier Aiastui lehena izan zen eta Ekaitz Txintxurreta hirugarrena.


Onartu ez bada ere, 2017ko aurrekontua 17,9 milioi eurokoa izatea aurreikusten du Bermeoko Udalak

Bermeoko alkate Idurre Bidegurenek azken hilabeteetan udalak egindako kudeaketen berri eman zuen herenegun, Nestor Basterretxea aretoan egindako agerraldian. Datozen hilabeteerako aurreikusita dauzkaten proiektuen berri ere eman zuen. Horretan, 2017rako aurreikusten den aurrekontuaren berri eman zuen. Esan zuenez, 17.900.000 euroko diru sarrerak aurreikusten dituzte; erdia Udalkutxatik jasotzen da.

Bideguren eta udal gobernuko kideak herenegungo agerraldian

«Udalkutxatik 9,7 milioi jasoko ditugula esan digute, hala ere, 9 milioi jarri ditugu aurrekontuan. Gerora, itzuli beharra badaukagu, ezustekoa txikiagoa izan dadin», esan du Bidegurenek. Era berean, aurtengo aurrekontuan ezohiko diru sarrerak egotea aurreikusi dute: «678.000 euroko zorra jasoko da sarrera urbanistiko batengatik, eta, 405.000 euro, berriz, eraikinen gaineko zergatik». Aurrekontuaren %3 amortizazio eta interesak ordaintzera bideratuko da, hau da, 592.000 euro. Oraindik, baina, aurrekontua ez dago onartuta; gainontzeko alderdiekin negozioatzen ari dira.

2017an, gainera, udaletxea berreraikitzeko bigarren faseari ekingo diotela jainarazi zuen Bidegurenek: «Bizkaiko Foru Aldundiak aurrekontuan sartu duen diru partidagaz, udalak aurrekontuan sartu duenagaz eta aseguruen diruagaz udaletxea zarratzeko lanak egingo ditugu».

Ondarea zaintzeko eta berreskuratzeko lanen garrantzia ere aipatu zuen agerraldian, eta Ortube ontzian Ortuberen lagunak taldea egiten ari den lana goraipatu zuen. Horren harira, Nautika eskolagaz hitzarmen bat sinatzea aurreikusten dutela aurreratu zuen, «ikasleek Ortube berreskuratzeko lanetan praktikak egin ahal izateko».

Beste alde batetik, Bidegurenek jakinarazi duenez, zerbitzu sozialen plangintza estrategikora egokitzeko lanetan ari dira udalean: «Lan horretan, zaharren egoitzaren eskumenen transferentzia da zailtasun handiena duena, eta hori lortzeko buru belarri ari gara aldundiarekin, bere eskumena baita. Foru aldundiak zaharren egoitzako kostua bere gain hartuko balu, guk, gaur egun horretara bideratzen dugun diru hori, politika sozialak indartzera bideratuko genuke».

Iriste erraztasuna, erronka

Berdintasun politiken baitan, berriz, 2017an, Emakumeen Kontseilua eratzea aurreikusten dute, eta berdintasun agente bat kontratatuko dute.

Beste alde batetik, udalaren erronketako bat, iriste erraztasuna dela aipatu zuen, herritarren bizi kalitatea hobetu aldera. Batez ere, Zarragoitxi, Itxasbegi eta Kurtzio inguruetako arazoak nabarmendu zituen. «Interbentzio eta inbertsio ezberdinak eskatzen dituzten arren, proiektu guztiak dira lehentasunezkoak. Beraz, aurrekoentuetan diru partida bat bideratu da iriste erraztasuna hobetzera», esan zuen.

Bizi kalitatea hobetzeko beste modu bat kirola bultzatzea dela azaldu zuen. Berritasun modura, aipatu zuen, herritarren premien araberako ibilbide osasuntsuak prestatzen ari direla.

Turismoa erakartzeko lana. Bermeo sozioekonomikoki indartzeko egindako lanaren barruan, beste alde batetik, azken aldian turismoa erakartzeko egindako lana nabarmendu zuen. Ondorioz, 2016an Turismo Bulegoak azken 16 urteetako daturik onenak eduki zituela azaldu zuen.

Gaztelugatxeko San Juanen arrakasta ere aipatu zuen; «modan dago». Hala ere, gune horretan «gauza asko hobetzeko» daudela dio: «Aldundiagaz lanean ari gara. Gaztelugatxeko San Juango Jarduketa Plan Integrala egiteko 550.000 euroko partida bideratuko dute. Lehen mailako zerbitzuak eman beharko genituzke».

Kultura eta euskara arloan egiten den lana ere gogoan izan zuen: «Euskararen kale neurketaren emaitzen zain gaude, martxorako aurreikusten ditugu». Kultura arloan, berriz, martxoaren 5eko hitzordua gogorarazi zuen. Itsas gudarien egunaren 80. urteurrenaren harira, Eusko Jaurlaritzak, Bermeoko Udalak eta Matxitxako Elkarteak ekintza bateratua egingo baitute.


Usurbilgo Udalari eginiko diru-laguntza eskaerak, behin betiko onartuak

Usurbilgo Udalak behin betiko onartu ditu 2019rako udal diru-laguntza deialdira aurkeztu diren eskabideak. Guztira ia 172.000 euro banatuko ditu eremu ezberdinetan, maiatzaren 8ra arte finkatua zegoen alegazio epea igaro ostean.

gizarte zerbitzuen arlokoetan (11 elkarte eskatzaile, 12.000 euro); deserrotze eta baztertze sozialeko arriskuan dauden pertsonen senideei erantzuteko diru-laguntzak (eskaera bat); igogailuak instalatzeko laguntzak (3 eskaera, 2.700 euro guztira); 2019ko kirol egitasmoak burutzeko norgehiagoka erregimeneko dirulaguntzak (16 eskaera, guztira ia 53.000 euro); norgehiagoka erregimenekoak ez direnak (9 eskaera, 6.500 euro inguru); ingurumenekoak (11 eskatzaile, ia 3.000 euro); nekazaritza eta abeltzaintzakoak (10 eskatzaile, ia 11.500 euro); kulturakoak (25 eskatzaile, ia 78.400 euro).

Horrekin batera, hutsik dagoen merkataritza lokal batean jarduera ekonomiko berri bat abian ipini nahi duen ekintzailearentzat lokalaren alokairurako dirulaguntza deialdiaren ebazpena ere plazaratu du Udalak. Eskatzaile bakarra egon da.

Urte hasieratik egindako bidea

2019ko udal diru-laguntzen ebazpen proposamen hau, apirilaren 11ko udal dirulaguntzen batzordeak onartu zuen. Gogoan izan, lehenago, otsailaren 12an argitaratu zituen Udalak diru-laguntzon oinarriak. Martxoaren 12ra arte luzatu zen gero interesdunentzat, eskabideak aurkezteko epea. Apirilaren 23ko Gipuzkoako Aldizkari Ofizialean argitaratu zuen Udalak eskabide guztion behin behineko ebazpena. Gero, maiatzaren 8ra arte alegazioak aurkezteko epea.

Joan den astean zehar argitaratu zituen Udalak udal diru-laguntza guztion behin betiko ebazpenak. Guztira ia 172.000 euroko diru-laguntzak banatu asmo ditu Udalak.

2019ko UDAL DIRU-LAGUNTZEN BEHIN BEHINEKO EBAZPENA

Gizarte zerbitzuen arloko diru-laguntzak

Banatuko den diru-laguntza kopurua: 12.000 euro.

Eskaera kopurua: 11.

Eskatzaileak: Acabe (Euskadiko anorexia eta bulimiaren aurkako elkartea), Adahigi (Arreta Gabeziaren Nahastea, Hiperaktibitatearekin edo gabe), Ademgi (Esklerosia anizkuna duten pertsonen Gipuzkoako Elkartea), AECC (Minbiziaren aurkako elkartea), AGI (Gipuzkoako Ikusmen urria dutenen elkartea), Agifes (buru eritasuna duten pertsonen familien elkartea), Alcer (Giltzurruneko gaixotasuna duten pertsonen Gipuzkoako elkartea), Atece (traumatismo kraneo-enzefalikoa eta burmuineko kaltea duten pertsonen Gipuzkoako elkartea), Atzegi (adimen urritasuna duten eta bere familien bizi kalitatea hobetzeko elkartea), Gipuzkoako elikagaien bankua (Banco de alimentos de Gipuzkoa), Ortzadar elkartea (adimen urritasun ertaina eta arina duten pertsonei zuzendua).

Deserrotze eta baztertze sozialeko arriskuan dauden pertsonen senideei erantzuteko diru-laguntzak

Banatuko den diru-laguntza kopurua: 4.259,52 euro.

Eskaera kopurua: 1.

Igogailuak ezartzeko diru-laguntzak

Banatuko den diru-laguntza kopurua: 2.700 euro.

Eskaera kopurua: 3 (gehienez ere 1.000 euroko laguntzak).

Kirol egitasmoak burutzeko diru-laguntzak

Banatuko den diru-laguntza kopurua: 52.689,66 euro.

Eskaera kopurua:

-Kirol taldeen ohiko diru-laguntza deialdian: 12 (Tximeleta, Andatza M.K.K., Baxurde Txiki U.T.T., Bazpi, Irisasi BTT, Beterri Sub, Usurbil F.T., Usurbil JK, Makax, Pagazpe P.E., Usurbil K.E., Zubieta P.E.). Guztira, 50.000 euro.

-Emakumeen eta gizonen berdintasun jardueretako deialdian: 0.

-Kirol egokituko ohiko jardueretarako: 1 (Pagazpe P.E.). Guztira, 1.689,66 euro.

-Kultur edo bestelako elkarteetatik kirol jarduerak egiteko: 3 (Einean Guraso Elkartea, San Praixku Guraso Elkartea, Santuenea Auzo Elkartea). Guztira, 1.000 euro.

Norgehiagoka erregimenekoak ez diren kirol egitasmoak burutzeko diru-laguntzak

Banatuko den diru-laguntza kopurua: 6.535 euro.

Eskaera kopurua:

-Laguntza bereziak: 5 (eskatzaileak: Usurbil K.E., Usurbilgo giza probako eta herri kirolen antolakuntza). Guztira, 4.925 euro.

-Taldeetako prestakuntza teknikoen laguntza: 1 (eskatzailea: Usurbil F.T.). Guztira 75 euro.

-Kiroletako oinarrizko osasun miaketa: 3 (eskatzaileak: Usurbil F.T., Usurbil K.E. eta Pagazpe P.E.). Guztira 1.535 euro.

Kultur arloan egitasmoak burutzeko dirulaguntzak

Banatuko den diru-laguntza kopurua: 78.379,59 euro (80.000 euroko laguntza poltsa zegoen).

Eskaera kopurua: 25 (87 ekintza proposatu dira, 84 lagunduko dira).

Eskatzaileen artean: Jexux Artze K.E., Gipuzkoako Bertsozale Elkartea, Organoaren Lagunak, Nafartarrak, Bihurri Txiki ludoteka, Einean Guraso Eskola, Alkartasuna Kooperatiba, Ziortza G.E., Orbeldi D.T., Bidean Agiñarron Herri Elkartea, Antxomolantxa, San Praixku Guraso Elkartea, Kantu Taldea, Gure Esku Dago, Kalezarko Jai Batzordea, Irriu Abesbatza, Zubietako Eskolako Guraso Elkartea, Hitz Aho Udarregi Ikastolako Guraso Elkartea, NOAUA! K.E., Aztarrika, Santuenea K.E., Hurbilago...

Nekazaritza eta abeltzaintzako diru-laguntzak

Banatuko den diru-laguntza kopurua: 11.491,22 euro.

Eskaera kopurua: 10 (eskatzaile bakoitzari kostu osoaren %50a, gehienez 2.000 euroko laguntza emango zaio).

Ingurumeneko diru-laguntzak

Banatuko den diru-laguntza kopurua: 2.826 euro (5.000 euroko laguntza poltsa zegoen).

Eskaera kopurua: 11.

Hutsik dagoen merkataritza lokal batean jarduera ekonomiko berri bat abian jarri nahi duen ekintzailearentzat lokalaren alokairurako diru-laguntza

Eskaera kopurua: 1.


Hitza

Gogoratzen naiz Berriako Gira atalean egunero aritu zeneko Xabier Lekuonaren lehen zutabeaz, Espainiako –nonbait– bati buruz, non arrotz sentiarazi zuten pauso bakoitzean, bera pozten zuen zerbait, bera espainiarra ez, euskalduna delako, eta zioen: “Ondoko autoei ez bezala isuna jarri diote nireari, agian matrikula oraindik SSz hasten delako edo”. Gurea ere bai; eta lau urte darama Madrilgo bazter guztietan aparkaturik, batere isunik gabe. Izatez, espainiar selekzioak mundiala irabazi zuenean, bertan nindoan, kanariar bat gidari, Madril erdialdetik Alcobendas-eraino, SSz, eta denek jo ziguten bozina garaipena ospatzeko, espainiar gizonak espainiar neskekin bezain matxista izan ziren gurekin “¡Por España, enséñanos las…”. Are gehiago, noizbait nirekin ligatu nahian zebiltzala iruditu zait, euskalduna naizela jakinik! Sei urte Madrilen eta “arrazista” zenbait bai, topatu dut, ABCren bertsiotik mugitzen ez denik, baina gainerakoan euskaldunekiko kuriositate gehiago erakutsi dute nik inoiz herrialde konkretu baten inguruan erakutsi dudana baino, baita euskararekiko ere, baina “seme-alabekin euskaraz hitz egin, eta erasota sentitu direla nabaritu” zuen zutabegileak. Eta oraindik gogoratzen dut zutabea zur eta lur utzi ninduelako. Euskaldun zenbaitek ere ordea, ez da euskalduntzat beren naziokide kontsideratzen ez dituztela, Nafarroatik beherakoei euskaldunei buruz gezurrak esatea egozten dieten egunkari berberek Espainiaz eta Madrilez ematen duten irudia aplikatzen diete, eta ia frankista ez dena, idiota desinformatu bat da, PPkoa edo PSOEkoa, Katalunian izan ezik. Neurri batean Solen, Madrilen bihotzean, hasi den mugimenduaren aurreko erreakzio batzuk antzekoak iruditu zaizkit, oraindik “etsaia”z egiten den karikatura buruan.

M15aren harira bete zait orrialdea artikulu honen lehenengo bertsioan, baina nire irakurle potentzialetan pentsatu dut (nire lagunak eta familia, ordena horretan), eta erabaki ezin diedala hori egin, mugimenduaren lehenengo momentuko email bonbardaketek propagandaren mugak sobera pasa baitzituen, eta gainera bozeramaile gehiegi atera zaizkie, oraindik, hau idazten ari naizenean, aldarrikapenik adostu gabe dagoenean. Plazer tonto pare bat eman didate niri, extra pare bat, eguna alaitzen dizutenetakoa. Madrilen Auzitegi Nazionaletik harago ezer gutxi zegoela pentsatzen zutenen aurrean argudio korapilatsuegiak eman behar ez izatea bat, gero ateratzen dena aterata, ikusi nahi zuenak ikusi baitu hasieran hurbildu ziren pertsona askoren maila, eta berdin “gaur egungo gazteak” hasten diren esaldien zale diren askoren aurrean.

Periodikoen bertsioz eta partiduetatik harago, batzuei sinestea kostatzen bazaie ere, jendea dago, eta horretaz ez ohartzeak kalte handien eskuinetik ezkerretara egon nahi duten partiduei egin die, Espainian gainera akanpaden pista zutenean. Europako herrialde ezberdinetako hauteskundeetako emaitzak ikusita, askok erabaki du ezker politikek krisiari aurre egiteko erakutsitako ezintasunak medio irabazi duela eskuinak. Eta nik oraindik ez dakit ezkerreko zein politikaz ari diren; denetan galdu dutenak ezkerreko partiduak dira, eskuina ez da hainbeste igo. José Blancok hauteskundeetako emaitzak jakin ondoren esan zuen gizartea orokorrean eskuin aldera doala, eta politikaria ez balitz ironikoki ari zela pentsatuko nuke. Ez dakit norbaitek kalte gehiago egin dion ezkerrari ezkerreko partidu direla diotenek baino, hitza bera isildu behar izan da esan nahi zuenaren antzeko zerbait egiteko.


Angel Pikabea ostiral gauean iritsi zen Hernanira

Angel Pikabea aske utzi zuten ostiralean. Parisetik Madrilera hegazkinean eraman zuten eta bertan lagun eta familiako kideekin elkartu zen. Ostiral gauean iritsi zen Hernanira 24:00ak aldera eta herrian harrera egin zioten. Angel Pikabea 2000garren urtean atxilotu zuten Saran. Guztira 23 urte zeramazkien Hernanitik kanpo.


Urruntze agindua apurtzeagatik gizon bat atxilotu dute

Ertzaintzak 41 urteko gizon bat atxilotu zuen herenegun urruntze agindua apurtzea leporatuta. Herrizaingo Sailak azaldu duenez, agindu hori dela eta, bikotekide ohiarengana 200 metrora baino gutxiagora ezin zuen hurbildu atxilotutakoak, baina bikotekide ohiaren lantoki inguruan atzeman zuen ertzaintzaren patruila batek. Identifikatu ostean, atxilotu egin zuten gizona, urruntze agindua apurtzea egotzita.


Asier Olaizola: "Hirugarren mailan gazteekin eta herrikoekin aritzea beste erronka bat da"


2013. urtetik 380 nekazaritza ustiapen galdu dira Hegoaldean

Nekazaritza lurren %1,3 desagertu dira, batik bat larreak gutxitzen ari direlako. 60 urtetik gorakoak dira hamar baserri jabeetatik ia zazpi

Nekazaritzari argazkia atera diote Eustatek eta INEk, eta ustekaberik ez da izan. Gain behera doa sektorea Hego Euskal Herrian: duela hiru urte baino etxalde gutxiago daude (-%1,2), lur gutxiago okupatzen dute (-%1,3), eta azienda batzuen kopurua jaitsi egin da. Irudi beltz horretan badira salbuespen gutxi batzuk: olibadien eremua %5,8 handitu da, eta 2013an baino behi eta txerri gehiago daude baserrietan.

Hiru urtean, 380 nekazaritza ustiapen desagertu dira Hego Euskal Herrian. 30.527 zeuden 2013. urtean, eta 30.147, berriz, 2016an. Etxalde galera Araban (-%9,8) eta Gipuzkoan (-%2,1) gertatu da batez ere, eta maila txikiagoan Nafarroan (-%0,7). Bizkaian, berriz, duela hiru urte baino %2,6 gehiago daude.

Ustiapen horiek lantzen duten lur eremua ere urritu egin da: 13.506 hektarea, hain zuzen ere. Baina bada aldea lurralde batetik bestera: %11,5 txikitu da Araban, eta %0,3 baizik ez Nafarroan eta Bizkaian; Gipuzkoan, berriz, %3,7 handitu da.

Azalera erabilia, berriz, igo egin da, baina igoera hori osorik Nafarroari dagokio, beste hiru lurraldeetan jaitsi egin baita. Hegoalde osoari dagokio larre iraunkorren murrizketa: 339.148 hektarea ziren 2016an, hiru urte lehenago baino 14.800 gutxiago (-%4,3).

Txikitu egin diren arren, larreak dira oraindik nekazaritzako lurren zati nagusia Gipuzkoan (%94,7) eta Bizkaian (%91,7). Askoz azalera txikiagoa betetzen dute beste bi lurraldeetan: %28,1 Araban eta %40 Nafarroan.

Lur landuen azaleran, berriz, Arabak, Bizkaiak eta Gipuzkoak galdu dituzten 1.700 hektareak (-%2,3) aise berreskuratu ditu Nafarroak (14.592 hektarea, %4,5). Barazkiak, familia baratzeak eta lugorriak dira %88, eta gainontzekoak mahastiek (32.325 hektarea), olibadiek (5.522) eta fruta arbolek (4.448) betetzen dituzte. Klima mediterranearreko zuhaitza izanik, olibondo gehienak Nafarroa hegoaldean (5.339) eta Araban daude (179), baina, Gipuzkoan badira hamabi ustiategi eta hiru hektarea.

Adinekoak, eta gizonak

Eustatek eta INEk atzo zabaldutako txostenek beste datu interesgarri batzuk utzi dituzte. Esaterako, duela hiru urte baino behi, ahuntz eta txerri gehiago dituzte baserritarrek, baina hegazti eta ardi gutxiago.

Oso nabarmena da ustiategi bakoitzeko abere kopurua handitzen ari dela. Eustaten eremuan, 2013an 5.286 etxaldetan zituzten behiak (24,2 bakoitzeko), eta 4.917tan 2016an (26,5). Handiagoak dira Nafarroan: batez beste 76 buru zituzten 2013an, eta 78ra igo dira orain.

Txerri aziendekin bi mundu dira Nafarroa eta beste hiru lurraldeak. Txerrien %97 daude lurralde horretan, etxalde bakoitzeko 1.175 txerri daudelako. Besteetan, 38 baizik ez.

Ustiategien jabetzari buruz, %68 dira gizonezkoenak (18.837) eta %32 baizik ez emakumeenak (8.818). Batezbesteko horietan ez da aldaketarik izan 2013az geroztik. Maskulinoa ez ezik, adinekoa ere bada nekazaritza. Baserritarren %60 inguru 60 urtetik gorakoak dira, eta %5 baizik ez dira 40 urtetik beherakoak.


Larrialdietarako boluntario taldea osatu nahi du udalak herritarrekin

Iaz udalak onartutako Larrialdi Planak jasotzen du boluntario talde bat sortzeko beharra. Bilera egingo da astelehenean, eta izena eman behar da aurrez; bihar da horretarako azken eguna.2014ko urriaren 30eko udalbatzarrean onartu zen udal larrialdietarako plana eta, hari jarraituz, arduradun eta herritarrez osaturiko taldea osatu nahi du orain Zumaiako Udalak. Horretarako bilera egingo da astelehenean, eta bilera horretan, bide batez,ezagutzera emango dira errefuxiatuek bizi duten krisi humanitarioaren aurrean udalak beste erakunde publikoekin egin dituen gestioak. Bileran parte hartzeko izena eman behar da aldez aurretik, Udaltzaingoan edo Gizarte Zerbitzuetako bulegoetan.Gutxien espero denean gertatu ohi dira larrialdi egoerak, eta horiei era koordinatu batean erantzutea da Udal Larrialdi Planaren helburua. Horretarako, arlo eta maila desberdinetako arduradun eta herritarrek osatutako taldea osatu nahi da.Larrialdi egoerak, arrazoi naturalengatik, nahiz gizakien erabaki okerren ondorioz gerta daitezke. Batzuk identifikatzearren, aipa daitezke lur higidurak eta lurrikarak, uholdeak, suteak, galerna, industria edo teknologi jarduera arriskutsuetatik sortuak, zirkulazio edo herri-garraioen ondorioz gertatuak, jendetza handiak biltzetik gerta daitezkeenak… Horrelako larrialdi egoerei modu egokian erantzuteko, lehendabizi, herri prebentzio jarduerak bultzatu behar dira. Hau da, prebentzio eta sentsibilizazio lana egin behar da arriskuen berri eman eta horiek saihesteko bideak azalduz.Egoera horien aurrean baliabide egokiak izateko, Zumaiako Udalak larrialdi plana bultzatu du. Udalerriko arriskuak eta elementu ahulak identifikatu eta aztertzea da lehen helburua. Ondoren, prebentzio neurriak zehaztu, antzemandeko arriskuak saihestu edo gutxitzeko. Gainera, biztanleei ere hartu beharreko babes neurriei buruzko argibideak eman behar zaizkie. Udal eremuan larrialdietako eskuhartzeko antolamendu egitura eta jardunbideak eratzea ere eskatzen du larrialdi planak; eta herritarren laguntza boluntarioen bitartez udal taldeen antolamendu egokia txertatzea, baliabide espezializatuekin batera.Larrialdi egoeren aurrean boluntario lana egin nahi duten herritarrak deitu dituzte astelehenean 19:00etan egingo den bileran parte hartzera.Bileran parte hartu nahi duten herritarrek, aurrez izena eman beharko dute Udaltzaingoan edo udaleko Gizarte Zerbitzuen bulegoan, 09:00etatik 14:00 etara bitartean. Bihar da horretarako azken eguna.


7.000 kontratu zuzendu ditu lan ikuskaritzak, iaz baino %72 gehiago

Gutunak bidali ditu Araba, Bizkai eta Gipuzkoako 2.430 enpresatara, iruzurra egin dutelakoan, eta haietako erdietan lan kontratuak zuzendu dituzte. Ostalaritzan topatu dute iruzur gehien

Urtarriletik irailera arte 7.080 kontratu arautu dituzte, Araban, Bizkaian eta Gipuzkoan, iaz urte osoan baino %72 gehiago. Lan esparruan dauden kontratu irregularrak azaleratzeko saioan batera aritu dira Espainiako Gobernua eta Eusko Jaurlaritza, eta elkarlan hori azpimarratu zuten Jesus Loza Espainiako ordezkariak EAEn eta Maria Jesus San Jose Lan eta Justizia sailburuak, atzo.

Iaz, 1.979 kontratu erregulatu zituzten; bada, 2018ko lehen bederatzi hilabeteetan hirukoiztu egin da kopuru hori. «Ezinbestekoa da lan esparruko baldintzak hobetzea, aurreko gobernuek prekaritate handia zabaldu baitzuten», esan zuen Lozak, PPren aurreko gobernuei erreferentzia eginez. Horregatik, oraindik «lan eskerga egiteko» dagoela gaineratu zuen.

Joan den ekainean, Lan Duinaren 2018-2020 Plana jarri zuen martxan Espainiako Gobernuak, eta ordutik 1.348 kontratu irregular azaleratu dituzte Araban, Bizkaian eta Gipuzkoan, gobernuko ordezkariak azaldu zuenez. Erregulatutako gainerako 5.732 kontratuak, ordea, Gizarte Segurantzako ikuskaritzak urte osoan egindako zaintza kanpainei dagokie. Eta Lozak, beste behin, Pedro Sanchezen gobernuak egindako ahalegina nabarmendu zuen, hilabete gutxi hauetan «galdutako lan baldintzak berreskuratzeko ahalegina» egin duelako. Eta, ostera, datu berri gehiago eman zituen: plana martxan jarri denetik lan kontratu mugagabe bilakatu dira behin-behineko 1.131 kontratu Jaurlaritzaren eskumeneko lurraldeetan.

«Datu horiekin ikuskaritza lanak areagotzeko asmoa berresten dugu; kontratazioan egiten diren iruzurrei aurre egiteko baliagarria izango da», esan zuen San Josek. Urrira arte erregulatutako 7.080 kontratu horien zenbatekoa «datu ona» dela nabarmendu zuen; bide horretan sakontzen jarraitzeko asmoa dauka sailburuak. «Orain arte hartu dugun bidea egokia dela erakusten digute datu horiek guztiek». Baina oraindik lan eskerga daukatela gaineratu zuen Lozak, «PPk utzitako ondorengoari buelta emateko asko falta delako». Hilabete gutxi daramate boterean, eta, horregatik, bide horretan jarraitzeko «konpromisoa» hartu zuen.

Gutunez ohartarazten

Lan ikuskaritzak «ahalegin berezia» egiten ari dela azaldu zuen Espainiako ordezkariak, eta gogoratu zuen ikerlari gehiago kontratatzeko deialdi publikoa ere martxan dagoela. «Egun daukagun lantaldea %10 handituko da». Ikerlari talde horrek abuztuan eta irailean 2.340 gutun bidali zituen kontratu irregularrak egin ahal zituzten «enpresa susmagarrietara». Kontratazio epean egindako iruzurrengatik bidali ziren 1.466 gutun, eta gainerako 964ak behin-behineko kontratuengatik. «Lehen abisua» ematea zen gutunen helburua, eta hein batean helburua bete dela ematen du. Eskutitza jaso zuten enpresen erdietan baino gehiagotan behin-behineko kontratupeko langileak mugagabe izendatu zituzten.

Gutun horiek 4.272 langileri eragin zieten, eta gehien agertutako iruzurrak hauek izan ziren: obra kontratu batekin lau urte baino gehiago egotea, eta behin-behineko kontratuak bata bestearen atzetik 24 hilabetez lotzea 30 hilabetean. Kontratu irregular horiek egiten dituzten sektoreen artean ostalaritza nabarmendu dute gehien; arau hausteen laurdenak sektore horretakoak dira. Txikizkako merkataritzan ere aurkitu dituzte horrelako kontratazioak, eta azaleratutako kasuen %18 alor horretakoak ziren. Behin-behinekotasunari dagokionez, era horretako kontratuen %46 ostalaritzakoak izan direla azpimarratu zuen Lozak.

Sektore horietan egin dute ahalegin handia, badakitelako han gertatzen direla iruzur gehienak; baina beste lan jardunetan ere lupa jarriko dutela aurreratu zuen Espainiako ordezkariak. «Lan hori guztia egiteko denbora behar dugu, ordea, ezin baita hilabete gutxian jasotako egoera goitik behera aldatu».


Goikoetxea eta Lopez Donibane Lohizunen arituko dira uztailaren 23tik aurrera

Udako zesta punta denboraldia ari da pixkanaka martxan jartzen. Oraingoz, hitzordu bakarra dago zehaztuta, Donibane Lohizunen jokatuko diren Internationaux txapelketak. Campos berri frontoian jokatuko dira, eta kirol honetako izen handiek parte hartuko dute bertan.

Donibane Lohizuneko Internationaux hauek hiru txapelketa edo saritan banatzen dira.

Series: lau bikotek hartuko dute parte, eta finalerdiak eta finala izango dira. Serieseko garaileek Mastersak jokatzeko txartela lortuko dute.

Masters: lau Masters jokatuko dira, eta bakoitzan lau bikotek parte hartuko dute.

Slam: denboraldiko zortzi bikote onenek azken Grand Slama jokatuko dute.

Zumaiako bi pilotari izango dira lehian Donibane Lohizunen: Imanol Lopez eta Iñaki Osa Goikoetxea. Masters 1eko finalaurrekoetan izango dituzte lehen partidak, eta masters 2 eta 3ko finalaurrekoak ere jokatuko dituzte. Masters hauetan lortutako emaitzen arabera jokatuko dute, edo ez, Grand SlamaZumaiarren norgehiagokak honako hauek izango dira:

Masters 1eko finalaurrekoa, uztailaren 23an; finala uztailaren 28an.

Patxi Tambourindeguy-serieseko atzelari irabazlea vs Olharan-Lopez

Goikoetxea-Inza vs Erkiaga-Aldazabal

Masters 2ko finalaurrekoa, uztailaren 30an; finala abuztuaren 4an.

Hormaetxea-Basque vs. serieseko aurrelari irabazltea-Lopez

Erkiaga-Minvielle vs Olha-Etcheto

Masters 3ko finalaurrekoa, abuztuaren 6an; finala abuztuaren 11n

Goikoetxea-Aldazabal vs Beaskoetxea-Basque

Serieseko aurrelari irabazlea-Minvielle vs. Olha-Lekerika


Usurbilerako elikagaien burujabetza proiektua aurkeztuko dute 18:00etan Potxoenean

Herritar talde batek azken asteotan antolaturiko energiari lotutako jardunaldien baitan egingo da aipatu aurkezpena; ostiral arratsaldeko 18:00etan Potxoenean, Jesus Calvillo adituarekin.

Etorkizunera begira kezka iturri dugun energia hizpide izango duten jardunaldiak antolatu ditu herritar talde batek asteotarako. Eremu honetan bizi dugun egoeraren aurrean “planteatzen ari ginen zer egin dezakegun jendearengana iristeko, beste bide bat behintzat badela adierazteko eta bide horretan zerbait egiten hasteko”. Herritar talde hau elkartu eta petrolioa, energiari lotutako toki-esperientziak eta Usurbilgo autohornikuntza azterketa hizpide izango duten hiru saio antolatu dituzte asteotan Potxoenean. “Jardunaldi hauetan proposamen zehatzak ekarriko dira”, iragarri dute. Tartean, Ispasterrekoarekin (Bizkaia) batera, Zubietak energiaren inguruan egiten ari den lanketa ekarri muten hitzorduotara; gaurkoan, Usurbilerako elikagaien burujabetza proiektua.

“Jardunaldion helburua ez da soilik eztabaida piztea”, gaineratzen dutenez, Usurbilen energia eta elikadura subirautzaren arloetan, edota hondakin zein mugikortasunaren eremuetan lan egingo luketen “lan taldeak sortzea baizik, beste eredu bat bultzatzeko”.

Gaizki dagoenaz protestatzetik haratago joan behar garela azpimarratzen du herritar talde honek. “Denbora dezente galdu dugu. Zehaztasunez eta modu errealean eraikitzen hasi behar dugu”, ohartarazten digute. Pil-pilean den klima larrialdiaren harira sarritan entzuten ari garen moduan, berandutu baino lehen. Datorkigunaren aurrean gutxienez, “pixka bat prestatuak harrapa gaitzala. Goazen prestatzen hastera”.

DATOZEN JARDUNALDIAK

Azaroak 8, ostirala

18:00 Hitzaldia Potxoenean. “Usurbilgo autohornikuntza azterketa”. Hizlaria: Jesus Calvillo.

Antolatzailea: herritar taldea.


Auzitegi Gorenak Auzitegi Nazionalaren esku utzi du Altsasuko auzia

Nafarroako Probintzia Auzitegiaren eta Auzitegi Nazionalaren arteko eskumen gatazka zegoen. Hori argitu artean, etenda zegoen prozedura. Orain, ordea, Gorenak ebatzi du zantzuak daudela Altsasun iazko urrian izandako liskarra "terrorismo delitutzat" jotzeko. 20:00etarako antolatuta zegoen manifestazioa debekatu egin du Espainiako Gobernuaren ordezkaritzak. Manifestazioaren deialdia bertan behera utzi dute, baina, protesta egin dute herrian. Bideoa albistearen barruan.

Auzitegi Gorenaren II. aretoak hartu du erabakia; Auzitegi Nazionalaren 3. Instrukzio Auzitegiari dagokio aztertzea Altsasuko auzia. Eskumena nori dagokion baino ez du aztertu Gorenak, baina, eginiko balorazioan, epaileek uste dute gertatutakoa Espainiako Zigor Kodearen 573.1 artikuluan jasotako delituen arabera epai daitekeela: "Delituaren larritasuna ezin da alde batera utzi unearen arabera, kontuan hartuta polizietako batek jasandako zauriak".

Manifestazioa egin dute arratsaldean. Bideoa: @EntzunAltsasu.

Epaimahaia Miguel Colmenero, Francisco Monterde eta Juan Ramon Berdugok osatu dute, eta fiskaltzak egindako eskaerarekin ados azaldu dira. Prozeduraren une honetan "behin-behineko balorazioa" egin daitekeela dio autoak. Autoaren arabera, txosten polizialek zantzu gisa erasoa Ospa mugimenduarekin lotzen dute: "Norbanakoetako batzuk Ospa mugimenduko kideak ziren eta Euskal Herritik segurtasun indarrak kanporatzea bultzatzen du talde horrek".

Gorenaren argudioak

Gorenaren arabera, Zigor Kodeko 573.1 artikuluak dioenez delitu bat terrorismotzat jotzeko bizia edo segurtasun fisikoa arriskuan jarri behar dira. Era berean, erasoak bilatu behar du "botere publikoak ekintza bat egitea edo egiteari uztea eta izu egoera eragitea biztanlerian edo biztanle batzuen artean". Gorenak uste du prozeduraren une honetan poliziek urriaren 15ean jasandako erasoaren larritasuna ezin dela baztertu, "batez ere polizia batek jasandako lesioaren egoerari erreparatuta" (guardia zibil tenienteari orkatilan ebakuntza egin zioten). Gorenak ondorioztatzen du guardia zibilei eta euren senideei izua eta segurtasun falta eragitea bilatu zuela.

Horregatik, prozeduraren une honetan ebatzi du auzia Auzitegi Nazionaleko 3. instrukzio epaitegiaren eskuetan uztea. Gorenaren arabera, instrukzioa amaitzen denean beste ondorio bat har daiteke, baina bitartean Auzitegi Nazionalari dagokio auzia hartzea, ezin delako une honetan terrorismo delituaren zantzua baztertu.

Iazko urriaren 15ean Altsasuko taberna batean izandako liskarra "terrorismo" delitua den edo ez dago eztabaidaren muinean. Hori gehiegizkoa dela salatu dute auzipetutako gazteen senideek, herritar eta alderdi ugarik eta Nafarroako erakunde garrantzitsuenek. Hala, defentsaren argudioak onetsita, Nafarroako Probintzia Auzitegiak esan zuen hari dagokiola auzia epaitzea. Espainiako Auzitegi Gorenak erabaki behar zuen eskumena batena edo bestea den. Hori ebatzi bitartean, ordea, prozedura etetea erabaki zuen Auzitegi Nazionalak. Orain, Auzitegi Gorenak ebatzi du Auzitegi Nazionalari dagokiola auzia aztertzea.

Iazko urriaren 15ean bi guardia zibili eta horien bikotekideei eraso egitea egotzita, espetxean jarraitzen dute Adur Ramirez de Alda, Jokin Unamuno eta Oihan Arnanzek. Horiez gain, Iñaki Abad, Julen Goikoetxea, Jon Ander Cob, Aratz Urrizola eta Ainara Urkijo dira auzipetuak.


Euskalduna eta Publikoa, guztiONA - guztiONtzat

Euskalduna eta Publikoa, guztiONA - guztiONtzat


Familia Bidaiak, Ozeanian autokarabanaz "Bidaldi"n

Autokarabanaz Hego Korea, Australia eta Zelanda Berrian bidaiatu dute Angel Cuerdo, Fabi Jubin eta Eneko eta Aimar euren semeek

Urte erdiko bidaiaren ostean Euskal Herrira itzuli dira eskalatxo bat egin eta segidan Iparrameriketara joateko asmo beretsuekin.


Donostiako udalak ekonomia sustatzeko plan bat aurkeztu du. 4,3 milioi euro erabiliko dituzte 1130 lanpostu sortzeko


"Ikastola puzzle antzeko bat da, eta puzzle horretan bakoitzak bere pieza jartzen du"

Nafarroa Oinezean euskararen eta ikastolen alde lan egiten duten taldeei aitortzen egiten zaie. Iñigo Aritza ikastolak bi talde omenduko ditu: 'paella egilea' eta ikastolako langileak. Sonia Lizarraga Ondarra irakasleria ordezkaria izanen da.

1. Zer nolako garrantzia dute langileek ikastolan?

Ikastola familia bat da eta familia bezala ulertu behar dugu. Familia esaten dugunean alor desberdinak hartzen ditugu: ikasleaz, irakasleaz eta familiaz gain ikastola aurrera egiteko eta funtzionatzeko beharrezkoak diren beste hainbat zerbitzu daude. Ikastola puzzle baten antzerakoa da eta puzzle horretan bakoitzak bere pieza jartzen du, eta eman beharrekoa ematen dugu. Egunerokoan dagoen jendea, baina ikusten ez dena omenduko dugu ere.

2. Ikasleak, irakasleak eta familiak aipatu dituzu. Zeintzuk dira ikastola osatzen duten beste piezak?

Gidaritza eramaten duen zuzendaritza beharrezkoa da, idazkariak bulegoko eta beste hainbat lana egiteko beharrezkoak dira, jantoki zerbitzua eskaintzen dugunez jantokiko langileak egon behar dira ere. Autobuseko zaintzaileak ditugu ere garai batean derrigorrezkoak ez zirenak, baina gaur egun derrigorrezkoak direnak. Orientazio departamentua ere ezinbestekoa da. Ikasleen hezkuntza prozesu guztiaren garapena jarratzen du orientatzaileak. Zero urterekin sartzen denetik hamasei urterekin bukatzen duten arte. Garbiketa ere ezinbestekoa da, kontuan hartuz, gainera, mendian gaudela. Irakasleak ikaslearen etapa bakoitzean inplikatzen gara buru belarri. Ez da arlo akademikoan bakarrik. Nik uste ikastolek hortan badutela garrantzia, langileok ez garela mugatzen akademikoki irakastera bakarrik. Inplikazio asko dago.

3. Guztira zenbat langile zarete?

Iñigo Aritza ikastolan 51 langile gara. Klaustroa 33 irakasleek osatzen dugu. Azken urteetan izan dugun irakasle kopuru handiena dela esanen nuke. Ikasleak zaintzen dituzten zaintzaileak ditugu ere, bi. Idazkaritzan bi dira, zuzendaritzan bat, garbiketan lau pertsona daude mendiko ikastolan eta beste bi Txiokan, eta jantokian bi pertsonek lan egiten dute. Autobusean ere bi zaintzaile daude. Txiokan sei pertsonek lan egiten dute.

4. Familia bat zaretela diozu, harremana, beraz, estua da.

Ikasleen garapena eta bilakaera osoa ezagutzen dugu. Harremana oso estua da. Ez da bakoitzak bere papera egiten duela ondokoari begiratu gabe. Azkenean hartu eman bat dago. Egia da garbiketakoekin ez dugula harreman handia arratsaldetan etortzen direlako, baina astelehenetan haiekin topatzen gara eta ¡hitz egiten dugu. Urtero bidai bat egiten dugu langile guztiok.

5. Beraz, omenaldia garrantzitsua da langileendako.

Ikastolaren funtzionamendurako oso garrantzitsua da guztion lana, eta omenduak izatea eta kontuan hartutak izatea beti polita da. Batzuetan pentsatzen dugu egiten duguna baloratuko den edo ez. Eta omenaldian baietz ikusten da. Garrantzitsua da, bai.

6. Zergatik irakaslea izan?

1981eko Nafarroa Oinezko kamiseta hartzen dudanean emozionatzen naiz. Nire bizitza laburtzen du. Zazpi urte nituen Nafarroa Oinez hori egin zenean eta gogoan dut San Pedron egon ginela. Ikaslea ere izan naiz, ez ikastola honetakoa, baina Etxarri Aranazko ikastolako ikaslea izan naiz. Ikasketak egiten ari nintzenean lagun batek esan zidan lanpostu bat zegoela Altsasun ordezkapenak egiteko eta izena eman nuen. Elkarrizketa egin nuen eta lanean hasi nintzen. Azaroan hogei urte eginen ditut lanean hasi nintzela. Beraz, hamahiru urtera arte ikastolan, gero formatu nintzen eta ia nire bizi erdia hemen eman dut. Ikastola bizitzeko modu bat da. Sentimendu bat da, eta ikastola sentimenduekin oso lotuta dago.

7. Zer ematen dizu irakaslea izateak?

Irakasle izatea gustatzen zait. Gustatzen zait ikasleekin egotea, hartu eman hori egotea, eta gustatzen zait gauzak erakustea. Gustukoa dut, bai. Gustora etortzen naiz lanera. Nire lana ez da klase bat eman eta banoa. Ez. Gustatzen zait ikasleekin inplikatzea eta haiek gustora sentitzea. Oso harreman estua da. Hoberena ikasleekiko gertutasun hori da. DBHko ikasleekin nago ni eta gora beherak egoten dira nerabe garaian daudelako, baina hemendik ateratzen direnean eta denbora pasatzen denean gerturatzen dira eta haien bizitzari buruz kontatzen dizute. Gertutasun hori da politena.

8. Momentu txarrak ere egonen dira, ez?

Azkenean pertsonekin lan egiten dugu eta denak ezberdinak gara. Elkar ulertu behar dugu, adostasun batera iritsi behar gara. Harreman horiek zailak dira. Horrela da eta ikasi behar dugu; batzuekin ongi moldatzen zara eta besteekin okerrago, baina gauzak komunean egin behar dira eta bakoitzak jarri behar du jarri beharrekoa.

9. Nafarroa Oinezaren eguna iritsi da. Nolakoa izan da urte hau langileendako?

Nafarroa Oinezek jende asko mugitzen du. Familiak mugitzen ditu, irakasleak mugitzen ditu eta langileak mugitzen ditu. Bertan egon gara bakoitza alor ezberdinetan lan egiten. Batzuek pertsonalaren batzordean egon dira, beste batzuk jarduereten, ibilbidean, komunikazioan, grafismoan... Bakoitzak bere burua ongi sentitzen duen alor horretan egon da lanean; egiten dakigun apur hori hobekien senti gaitezkeen eremu horretan eman dugu. Buru belarri aritu gara. Bilerak egiten eta lanean. Azken egunetan eguraldiari begira egon gara. Guk nahi dugu jendea etortzen denean gustura egotea. Ibilibdea eta zonaldea oso polita da. Dauden ekitaldiak ere oso politak dira. Urte guztian zehar lan asko egin da eta bere fruituak eman dituela ikusi nahi dugu. Dena ongi joatea nahi dugu, ezbeharrik ez gertatzea.

10. Baina zuek lanean egongo zarete.

Lanean, bai. Omenaldira korrikan joango gara eta gero berriro lanera. Omenaldira langileetako batzuk joango gara gainontzeko guztiak lanean egongo direlako. Paradoxikoa da, baina lanean egongo dira eta omenaldira goazenak ere gero lanera itzuliko gara. Polita izanen litzateke ikasatolaren bilakaeran egondako pertsona guztiak egotea, baina ordezkariak egonen dira bakarrik. Ni irakaslegotik ordezkaria izanen nintzela esan zidaten. Baina langile guztiak egonen dira ordezkatuak.

11. Omenaldia Iortia kultur gunean izanen da. Zerbait aurreratu dezakezu?

11:30ak aldera izanen da, izan ere, protokoloa zinta moztu ondoren ibilibide osotik ibiliko da eta Iortia kultur gunera joanen da gero. Orduan, iristen denean hasiko da omenaldia. Ordu bat inguru iraungo du eta oso polita izanen da. Argazki zaharrekin bideo baten emanaldia egonen da, besteak beste, eta, ondoren, otamena.


UPNk, PPk eta Ciudadanosek Sanchez estu hartu nahi dute Nafarroa erabiliz

Navarra Suma koalizioa osatzen duten hiru alderdiek adierazpen bat sinatu dute. Geroa Bairekin eta EH Bildurekin "akordiorik ez ixteko" eta "atzera egiteko" eskatu diote Sanchezi.

Javier Esparza UPNko presidentea Navarra Suma (UPN, PP eta Ciudadanos) koalizioa osatzen duten alderdietako buruzagiekin bildu da goizean, Madrilen. Pedro Sanchez Espainiako jarduneko gobernuburuari presioa egin nahi diote Esparzak, Pablo Casadok eta Albert Riverak, eta Nafarroan abertzaleek babestutako gobernu sozialista bat eragotzi. Hiru alderdiek adierazpen bateratua sinatu dute Diputatuen Kongresuan.

Nafarroan Geroa Bairekin eta EH Bildurekin "akordiorik ez ixteko" eta "atzera egiteko" eskatu diote Sanchezi. Sozialistek kontrakoa egiten baldin badute, PSOErekin akordiorik ez ixteko konpromisoa hartu dute hiru alderdiek.

Hala ere, PPk eta UPNk sinatutako adierazpenarekin ez du bat egin Ciudadanosek. Honenbestez, sinadura bakoitzak bere aldetik egin du Nafarroako alderdi erregionalistarekin.

Arrakalak Navarra Suma koalizioan

Are gehiago, Navarra Suma koalizioa Ciudadanosek eta UPNk soilik osatzen dutela esan du Albert Rivera alderdi laranjako presidenteak; izan ere, bere alderdiak "ez du PPrekin ezer sinatu".

Koalizioa barruko arrakalei garrantzia kendu diete Javier Esparza UPNko presidenteak eta Pablo Casado PPko buruzagiak agerraldian, baina Alderdi Popularreko presidenteak Ciudadanosen jarrera kritikatu du: "Hau ez al zen politika berria, horretarako betikoarekin geratzen naiz".

Casadoren ahotan, PP alderdi "serio eta arduratsua" da, eta Ciudadanosek "argazkian atera nahi baldin badu, primeran", eta ez badu nahi, errespetatuko du. Garrantzitsuena adierazpen bateratua egotea da, bik edo hiruk sinatzeak berdin dio, gaineratu duenez.

Era berean, egoera bitxia justifikatu du Esparzak. Hiru alderdiek "ahots propioa izatea behar dute une zehatzetan", eta banan-banan sinatzeari "garrantzia handirik ez" ematea eskatu du.

Esparzaren hitzetan, hiru orrialdeko adierazpenarekin Sanchezi "laguntza eman" nahi diote, Foru Erkidegoan "terroristen lagunekin" akordiorik ez ixteko, EH Bilduri erreferentzia eginez. Navarra Sumaren gobernu bat erraztea eskatu dio UPNko presidenteak buruzagi sozialistari, trukean alderdi erregionalistak Sanchezen inbestidura babesteko.

"Nafarroan Arnaldo Otegi poztuko lukeen itun bat eragozteko garaiz dago oraindik, terrorismoa zokoratzeko", erantsi du Esparzak.